Diari Oficial de la Generalitat Valenciana


Sumari del DOGV 9436, del 27-09-2022 (2022/8598)

ORDRE 54/2022, de 20 de setembre, de la Conselleria d'Educació, Cultura i Esport, per la qual s'aproven les bases reguladores per a la concessió de les subvencions a escriptura de guió i desenvolupament i preparació de projectes d'obres audiovisuals de l'Institut Valencià de Cultura, i s'efectua la convocatòria d'ajudes a escriptura de guió i desenvolupament i preparació de projectes d'obres audiovisuals per a 2022 i 2023.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9436

Data del DOGV
:   27-09-2022

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2022/8598


Data del document
:   20-09-2022

Organisme emissor
:   Conselleria d'Educació, Cultura i Esport

Tipus de document
:   Ordre

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * ajuda pública

ORDRE 54/2022, de 20 de setembre, de la Conselleria d'Educació, Cultura i Esport, per la qual s'aproven les bases reguladores per a la concessió de les subvencions a escriptura de guió i desenvolupament i preparació de projectes d'obres audiovisuals de l'Institut Valencià de Cultura, i s'efectua la convocatòria d'ajudes a escriptura de guió i desenvolupament i preparació de projectes d'obres audiovisuals per a 2022 i 2023. [2022/8598]  
  
Índex  
  
Preàmbul  
Annex I. Bases reguladores i convocatòria de les subvencions destinades a l'escriptura de guió i desenvolupament i preparació de projectes d'obres audiovisuals  
Primera. Objecte  
Segona. Finançament de les ajudes  
Tercera. Principis  
Quarta. Règim jurídic  
Cinquena. Compatibilitat de les subvencions  
Sisena. Activitat subvencionable i quantia de les subvencions  
Setena. Beneficiaris i requisits per a obtindre la condició d'entitat beneficiària. Conceptes.  
Huitena. Obligacions dels beneficiaris  
Novena. Procediment de concessió  
Desena. Forma i termini de presentació de sol·licituds  
Onzena. Documents que s'han d'aportar  
Dotzena. Ordenació i instrucció del procediment  
Tretzena. Comissió de valoració  
Catorzena. Criteris objectius de l'atorgament de les ajudes a l'escriptura de guió  
Quinzena. Criteris objectius de l'atorgament d'ajudes al desenvolupament de projectes  
Setzena. Resolució de la convocatòria i termini  
Dessetena. Justificació de les subvencions  
Dihuitena. Règim de pagament de les subvencions  
Denovena. Modificació i reintegrament  
Vintena. Pla de control  
Vint-i-unena. Tractament de dades de caràcter personal  
Vint-i-dosena. No necessitat de notificació o comunicació a la Comissió Europea  
Vint-i-tresena. Incompliments, criteris de graduació, responsabilitat i règim sancionador  
Vint-i-quatrena. Annexos  
  
  
PREÀMBUL  
  
La Generalitat, de conformitat amb l'article 49.1.4 de la Llei orgànica 5/1982, d'1 de juliol, d'Estatut d'Autonomia de la Comunitat Valenciana, modificada per la Llei orgànica 1/2006, de 10 d'abril, de reforma de la Llei orgànica 5/1982, d'1 de juliol, d'Estatut d'Autonomia de la Comunitat Valenciana, té competència exclusiva en matèria de cultura.  
  
L'Institut Valencià de Cultura (d'ara en avant, IVC) és una entitat de dret públic de la Generalitat de les que preveu l'article 155 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions (d'ara en avant, LHIS), adscrita a la Conselleria d'Educació, Cultura i Esport, amb competències en matèries culturals. Té entre les seues competències impulsar i donar suport als formats, les tendències i els continguts culturals nous per a desenvolupar-los a la Comunitat Valenciana, la convocatòria i la gestió de subvencions, ajudes i incentius de les diverses matèries culturals en què és competent i fomentar l'ocupació i l'ocupabilitat en els sectors culturals, segons disposa l'article 2, punt 2, lletres g, l i n del Decret 5/2013, de 4 de gener, que aprova el Reglament d'organització i funcionament de l'IVC, modificat, a aquest efecte, pel Decret 141/2014, de 5 de setembre, del Consell.  
Un dels instruments essencials sobre els quals descansa la política cultural és el de les subvencions públiques. En el cas de les subvencions culturals, la importància d'aquestes consisteix, des de la perspectiva quantitativa, en el pes rellevant que aquesta despesa té en les assignacions pressupostàries anuals de l'IVC i en la significació cada vegada més elevada que han adquirit els sectors culturals com una activitat econòmica. D'altra banda, des de la perspectiva qualitativa, és un fet diferencial la gran diversitat de manifestacions en què es projecta l'activitat cultural i a les quals s'adrecen els recursos públics.  
  
D'acord amb això, resulta oportú potenciar la labor i la iniciativa d'escriptura de guions i el desenvolupament i preparació d'obres audiovisuals com a elements fonamentals per a una millora en la futura producció de projectes audiovisuals.  
Amb l'aprovació d'aquesta ordre es pretenen establir les bases i aprovar la convocatòria de subvencions destinades a l'escriptura de guió i desenvolupament i preparació de projectes d'obres audiovisuals en l'àmbit competencial de la conselleria competent en matèria de cultura.  
  
Aquestes ajudes tindran caràcter de subvenció, de conformitat amb el que estableixen la Llei 1/2015 (LHIS); la Llei 38/2003, de 17 de novembre, general de subvencions (d'ara en avant, LGS), i el Reglament general de la Llei de subvencions aprovat pel Reial decret 887/2006, de 21 de juliol (d'ara en avant, RGLS).  
Les subvencions regulades en aquesta ordre, de conformitat amb l'article 3.4 del Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar subvencions públiques, estan exemptes de notificació a la Comissió Europea perquè no els és aplicable l'article 107, apartat 1, del Tractat de funcionament de la Unió Europea, atés que les subvencions que s'atorgaran tenen com a finalitat la promoció de la cultura i la conservació del patrimoni cultural valencià i, per la naturalesa i per les activitats de les entitats beneficiàries, no suposen un avantatge econòmic que falseja la competència ni afecten els intercanvis entre estats membres.  
Així mateix, el Decret llei 2/2020, de 3 d'abril, ha establit una sèrie de mesures extraordinàries en matèria de subvencions en l'àmbit de la cultura destinades a pal·liar els efectes derivats de la suspensió d'activitats culturals i el tancament d'establiments i locals, motivats per l'emergència sanitària ocasionada per la COVID-19 i la consegüent declaració de l'estat d'alarma a Espanya.  
El capítol IV d'aquesta norma preveu les mesures de flexibilització necessàries per a afavorir el compliment de la finalitat de les subvencions i evitar produir a les persones i entitats beneficiàries un perjudici afegit als efectes desfavorables de les restriccions imposades per l'estat d'alarma.  
Entre altres mesures, l'article 8.2 estableix que l'òrgan concedent de la subvenció pot, de manera motivada, flexibilitzar en les corresponents convocatòries el termini i la forma de justificació del compliment de l'objecte i la finalitat de la subvenció; els requisits exigits en les bases reguladores per a la justificació de les despeses objecte de subvenció, i per a considerar complit l'objecte i la finalitat de l'ajuda en relació amb la despesa mínima efectuada i justificada, o, en última instància, anticipar l'import total de la subvenció.  
El sector audiovisual ha patit de manera clara les greus conseqüències derivades de la paralització de tota l'activitat cultural i de les mesures posteriors que s'han adoptat per a la producció d'obres audiovisuals i la reobertura al públic dels establiments en els quals es desenvolupen projeccions audiovisuals. Per això, en aquesta convocatòria, prevista per a dos exercicis en què les entitats beneficiàries, en alguns períodes temporals, difícilment podran executar la totalitat de les actuacions objecte de subvenció, s'està, si és el cas, a l'empara del que recullen les diverses mesures de flexibilització de l'esmentat article 8.2 del Decret llei 2/2020.  
En aquest context, aquesta convocatòria ha tingut en compte també les mesures que preveu l'article 1 del Decret llei 4/2020, de 17 d'abril, del Consell, de mesures extraordinàries de gestió economicofinancera per a fer front a la crisi produïda per la COVID-19.  
  
Per tot això, en aplicació de la Llei 1/2015 (LHIS), dels preceptes aplicables de la Llei 38/2003 (LGS) i del Reial decret 887/2006 (RLGS), i en virtut de les atribucions que em confereixen l'article 28 de la Llei 5/1983, de 30 de desembre, de la Generalitat, del Consell; l'article 160.2 de l'esmentada Llei 1/2015 (LHIS); el Decret 5/2013, de 4 de gener, que va aprovar el Reglament de l'actual IVC, modificat pel Decret 141/2014, de 5 de setembre, del Consell, i el Decret 173/2020, de 30 d'octubre, del Consell, pel qual s'aprova el Reglament orgànic i funcional de la Conselleria d'Educació, Cultura i Esport,  
  
  
  
ORDENE  
  
Primer  
Aprovar les bases reguladores de les ajudes destinades a l'escriptura de guió i desenvolupament i preparació de projectes d'obres audiovisuals, així com el model de sol·licitud i els documents complementaris.  
  
Segon  
Convocar les subvencions a l'escriptura de guió i desenvolupament i preparació de projectes d'obres audiovisuals, la realització de les quals es duga a terme fins al 30 d'octubre de 2023, com a mesura per a afavorir les iniciatives que suposen la creació i el desenvolupament d'obres audiovisuals amb l'objectiu de contribuir a la millora en la qualitat de l'escriptura de guions i en la preparació de projectes.  
  
Tercer  
Al finançament de les ajudes que es preveuen en aquesta ordre es destinen 391.000 euros, a càrrec de l'aplicació pressupostària de la secció 09, entitat 00763, línia de subvenció S4006000 «Foment d'activitats audiovisuals», de l'IVC.  
  
València, 20 de setembre de 2022  
  
La consellera d'Educació, Cultura i Esport  
 i presidenta de l'Institut Valencià de Cultura,  
RAQUEL TAMARIT IRANZO  
  
  
  
ANNEX I  
Bases reguladores i convocatòria de les subvencions destinades a l'escriptura de guió i desenvolupament i preparació de projectes d'obres audiovisuals  
  
Primera. Objecte  
1. Aquesta ordre estableix les bases per a la concessió d'ajudes destinades a l'escriptura de guió i desenvolupament i preparació de projectes d'obres audiovisuals realitzada entre els mesos de gener de 2022 i octubre de 2023, com a mesura de suport al sector audiovisual en l'àmbit competencial de la Generalitat, de manera que estimule l'escriptura de guions i el desenvolupament i la preparació d'obres audiovisuals, ja siga a partir d'una idea original o d'una adaptació, amb la finalitat d'incentivar les activitats adreçades a la producció audiovisual a la Comunitat Valenciana.  
2. La concessió de subvencions es portarà a terme en règim de concurrència competitiva, de conformitat amb l'article 163 de la Llei 1/2015 (LHIS).  
  
Segona. Finançament de les ajudes  
Al finançament de les ajudes que es preveuen en aquesta ordre es destinen 391.000 euros, a càrrec de l'aplicació pressupostària de la secció 09, entitat 00240, línia de subvenció S4006000 «Foment d'activitats audiovisuals», de l'IVC.  
D'aquest import, 195.500 euros aniran amb càrrec al pressupost de 2022 i 195.500 euros, amb càrrec al pressupost de 2023.  
Les ajudes a escriptura de guió seran d'un import total de 144.000 euros, 72.000 dels quals seran amb càrrec al pressupost de 2022 i 72.000 seran amb càrrec al pressupost de 2023. Les ajudes al desenvolupament i preparació de projectes d'obres audiovisuals seran d'un import total de 247.000 euros, 123.500 dels quals seran amb càrrec al pressupost de 2022 i 123.500 seran amb càrrec al pressupost de 2023.  
No obstant això, la concessió de les ajudes previstes en aquesta ordre està condicionada a l'existència de crèdit adequat i suficient per a fer-ho en els pressupostos de l'IVC per a 2023.  
  
Tercera. Principis  
Les subvencions regulades en aquestes bases, quant a la concessió i execució, es basaran en els principis establits en l'article 8 de la Llei 38/2003 (LGS), de publicitat, transparència, concurrència, objectivitat, igualtat i no-discriminació, eficàcia en el compliment dels objectius fixats per l'administració concedent i eficiència en l'assignació i utilització dels recursos públics, així com els establits en la Llei 1/2022, de 13 d'abril, de transparència i bon govern de la Comunitat Valenciana.  
  
  
Quarta. Règim jurídic  
1. Aquesta ordre té el caràcter de bases reguladores de les subvencions per al finançament d'actuacions en matèria de cultura. «Les persones titulars de les conselleries, tant en l'àmbit dels seus departaments com en el dels organismes públics vinculats o dependents, són els òrgans competents per a: (?) b) Aprovar, mitjançant una ordre, les oportunes bases reguladores de la concessió de les subvencions».  
  
2. Aquesta ordre se sotmetrà a la normativa bàsica de la Llei 38/2003 (LGS), al Reial decret 887/2006 (RLGS), en el que hi resulte aplicable, i a les normes de la Llei 1/2015, de 6 de febrer.  
  
Cinquena. Compatibilitat de les subvencions  
Aquestes subvencions seran compatibles amb la percepció d'altres subvencions, ajudes, ingressos o recursos per a la mateixa finalitat, procedents de qualssevol administracions o entitats públiques o privades, nacionals, de la Unió Europea o d'organismes internacionals, tenint en compte que l'import total de les subvencions rebudes en cap cas podrà ser de tal quantia que, aïlladament o en concurrència amb altres subvencions, ajudes, ingressos o recursos, supere el cost de l'activitat. En tot cas, serà procedent el reintegrament de l'excés percebut.  
  
No obstant això, les activitats que es presenten a aquesta convocatòria no poden haver tingut cap subvenció o ajuda anterior de l'IVC en la mateixa categoria. Tampoc podrà presentar-se, en el mateix exercici, un mateix projecte a les dues modalitats (guió i desenvolupament) ni a la modalitat d'ajudes a la producció audiovisual.  
  
Sisena. Activitat subvencionable i quantia de les subvencions  
En el cas d'ajudes a escriptura de guió.  
Es concediran díhuit ajudes de 8.000 euros cada una.  
Deu de les ajudes seran per a projectes de guions d'obres de ficció, de les quals un màxim de quatre seran per a minisèries, sempre que aquests projectes obtinguen un mínim de 50 punts.  
Si es presenten menys de deu projectes de guions per a ficció o són menys de deu els que aconsegueixen el mínim de 50 punts, les ajudes romanents revertiran en la resta de projectes que, per ordre de puntuació, hagen superat els 50 punts.  
Quatre de les ajudes seran per a projectes de guions d'obres documentals, sempre que aquests projectes obtinguen un mínim de 50 punts.  
  
Si es presenten menys de quatre projectes de guions per a documentals o són menys de quatre els que aconsegueixen el mínim de 50 punts, les ajudes romanents revertiran en la resta de projectes que, per ordre de puntuació, hagen superat els 50 punts.  
Dues de les ajudes seran per a projectes de guions d'obres d'animació, sempre que aquests projectes obtinguen un mínim de 50 punts.  
  
Si es presenten menys de dos projectes de guions per a animació o són menys de dos els que aconsegueixen el mínim de 50 punts, les ajudes romanents revertiran en la resta de projectes que, per ordre de puntuació, hagen superat els 50 punts.  
Una vegada adjudicades les ajudes anteriors, les ajudes restants aniran destinades als projectes que més puntuació hagen obtingut en qualsevol de les modalitats d'animació, documental i ficció.  
En el cas d'ajudes a desenvolupament i preparació de projectes. Es concedirà un màxim de dotze ajudes, amb la distribució següent:  
Set ajudes de 20.000 euros seran per a projectes d'obres de ficció, de les quals un màxim de dues seran per a minisèries, sempre que aquests projectes obtinguen un mínim de 50 punts. En aquestes ajudes, 8.000 euros seran per al guionista o guionistes i 12.000 euros per a l'empresa productora.  
Tres ajudes de 19.000 euros seran per a projectes d'obres documentals, sempre que aquests projectes obtinguen un mínim de 50 punts. En aquestes ajudes, 8.000 euros seran per al guionista o guionistes i 11.000 euros per a l'empresa productora.  
Dues ajudes de 25.000 euros seran per a projectes d'obres d'animació, sempre que aquests projectes obtinguen un mínim de 50 punts. En aquestes ajudes, 8.000 euros seran per al guionista o guionistes i 17.000 euros per a l'empresa productora.  
Una vegada assignades les ajudes a cada gènere, si es presenten menys projectes de les ajudes corresponents a un gènere o són menys les que han aconseguit els 50 punts, les ajudes no assignades a un gènere es destinaran a la resta de projectes per ordre de puntuació, sempre que aconseguisquen els 50 punts, fins a l'import màxim assenyalat i disponible en cada cas.  
El 50 % de cada ajuda anirà amb càrrec al pressupost de 2022 i l'altre 50 %, amb càrrec al pressupost de 2023.  
Dins dels límits pressupostaris i d'acord amb els criteris establits, aquestes ajudes aniran destinades a sufragar les despeses corrents generades per les activitats objecte de la subvenció corresponents als conceptes que recull aquesta ordre. Les ajudes no podran destinar-se a inversions ni a adquisicions patrimonials, llevat que es tracte de programari i maquinari per a projectes d'animació, en els termes recollits en aquestes bases.  
Així mateix, l'import indicat es podrà minorar quan, en el marc de les polítiques d'estabilitat pressupostària i sostenibilitat financera, s'adopten mesures de no disponibilitat que afecten els crèdits de la línia de subvenció que el finança.  
  
Setena. Beneficiaris i requisits per a obtindre la condició d'entitat beneficiària. Conceptes.  
1. En el cas d'ajudes a escriptura de guió:  
Podran obtindre la condició de beneficiàries d'aquestes ajudes les persones físiques nascudes a la Comunitat Valenciana i les nacionals de qualsevol país de la Unió Europea que siguen residents habituals a la Comunitat Valenciana (empadronades com a residents almenys un any), que facen el treball d'escriptura de guió d'una obra audiovisual (llargmetratge o sèrie).  
En cas que en un mateix projecte participen diversos autors, tots han de complir amb el que es preveu en aquest punt.  
Per a l'acreditació de la condició de valencià, els guionistes podran presentar una declaració responsable (inclosa en el model de sol·licitud), o bé una còpia del DNI o un certificat d'empadronament.  
  
Conceptes. S'entén per:  
Llargmetratge: pel·lícula que tinga una duració superior a seixanta minuts, tant si té com a destinació la seua projecció cinematogràfica com si es destina a la seua emissió televisiva. Es distingeixen les categories de llargmetratge següents: ficció, animació i documental.  
Sèrie: obra audiovisual estructurada en diversos capítols que segueix una línia argumental o temàtica comuna, amb un desenllaç determinat, destinada a emetre-la exclusivament en un canal televisiu.  
No obstant això, només podran presentar-se a aquesta convocatòria projectes d'escriptura de guió de llargmetratges de qualsevol gènere i de sèries de ficció amb un mínim de dos capítols i un màxim de huit capítols (d'ara en avant, minisèries).  
No podran presentar-se projectes de seqüeles de llargmetratges i sèries.  
L'obra audiovisual haurà de ser original i inèdita en el moment de presentar-la, és a dir, no haurà sigut gravada, editada o estrenada davant d'un públic.  
No es podrà presentar més d'un projecte per sol·licitant a aquesta convocatòria.  
No podran presentar-se a aquesta convocatòria projectes que aquesta mateixa anualitat es presenten a alguna de les convocatòries d'ajudes de l'Institut Valencià de Cultura (desenvolupament i preparació de projectes d'obres audiovisuals i producció audiovisual). Aquesta incompatibilitat respecte a altres convocatòries afecta els projectes, no els sol·licitants.  
2. En cas d'ajudes a desenvolupament i preparació de projectes:  
Podran obtindre la condició de beneficiàries d'aquestes ajudes les petites i mitjanes empreses de qualsevol estat membre de la Unió Europea o de l'Espai Econòmic Europeu, així com agrupacions d'interés econòmic que es dediquen professionalment a la producció i desenvolupen les seues activitats a la Comunitat Valenciana. A més, hauran de tindre la condició de productores independents, d'acord amb el que estableix l'article 4, lletra n, de la Llei 55/2007, de 28 de desembre, del cinema.  
També podran ser-ne beneficiàries les persones físiques autores del guió de l'obra si són valencianes. En tot cas, els autors o autores del guió han de ser valencians/anes.  
En cas que en un mateix projecte participen diversos autors, tots han de complir amb el que es preveu en aquest punt i han d'acreditar la condició de valencians/anes.  
Per a acreditar-la, els guionistes podran presentar una declaració responsable (inclosa en el model de sol·licitud) o bé una còpia del DNI, i si no han nascut a la Comunitat Valenciana, a més un certificat d'empadronament.  
Condició de valencià/ana de persones físiques: a l'efecte d'aquesta ordre, la condició de valencià/ana s'estén a qui ha nascut a la Comunitat Valenciana i als ciutadans de la Unió Europea que estan empadronats com a residents a la Comunitat Valenciana amb una antiguitat mínima d'un any en la data en què acabe el termini de presentació de la sol·licitud.  
Es podrà certificar mitjançant una declaració responsable o, si és el cas, aportant còpia del DNI, i si no han nascut a la Comunitat Valenciana, a més un certificat d'empadronament.  
No podran ser-ne beneficiàries les persones i empreses que no es troben al corrent en el compliment de les seues obligacions tributàries i davant de la Seguretat Social, en els termes que estableix la Llei general de subvencions i el seu reglament, amb anterioritat a dictar-se la proposta de resolució de concessió de la convocatòria.  
Les activitats per a les quals se sol·licita ajuda hauran de correspondre al desenvolupament i preparació de projectes de llargmetratges o sèries de televisió amb les característiques que recull aquesta base.  
Conceptes. S'entén per:  
- Desenvolupament i preparació de projectes: s'entén per desenvolupament de projecte, a l'efecte d'aquesta convocatòria, l'elaboració d'un guió o la nova versió d'un guió preexistent i aconseguir els recursos creatius i econòmics necessaris per a passar a la fase de preproducció de l'obra audiovisual; el desenvolupament comprén, sobretot, la reescriptura del guió i la cerca de recursos econòmics (finançament) per a poder armar la producció.  
- Disseny de producció: s'entén l'explicació i la visualització de l'estètica, l'estil plàstic, els escenaris i tot el que es refereix a l'aspecte visual de l'obra.  
- Productor executiu: com que el desenvolupament és una fase inicial del projecte, el productor executiu haurà de ser la persona que haja de fer la funció de productor/a durant la producció de l'obra, i, per tant, haurà de ser un dels socis o sòcies de l'empresa productora sol·licitant.  
- Empresa valenciana: en cas de persones físiques i jurídiques, seran empreses valencianes les que tinguen el domicili social i fiscal a la Comunitat Valenciana.  
Llargmetratge: pel·lícula que tinga una duració superior a seixanta minuts, tant si té com a destinació la seua projecció cinematogràfica com si es destina a la seua emissió televisiva.  
Sèrie: obra audiovisual estructurada en diversos capítols que segueix una línia argumental o temàtica comuna, amb un desenllaç determinat, destinada a emetre-la exclusivament en un canal televisiu.  
No obstant això, només podran presentar-se a aquesta convocatòria projectes d'escriptura de guió de llargmetratges de qualsevol gènere, sèries de ficció amb un mínim de dos capítols i un màxim de huit capítols (d'ara en avant, minisèries) i sèries d'animació.  
No podran presentar-se projectes de seqüeles de llargmetratges i sèries.  
No es podran presentar a aquesta convocatòria projectes que es presenten, aquesta mateixa anualitat, a les convocatòries d'ajudes de l'Institut Valencià de Cultura a producció d'obres audiovisuals a la Comunitat Valenciana.  
En cas de coproduccions, només podrà presentar la sol·licitud, juntament amb els guionistes, una de les empreses productores, que, en cas d'obtindre ajuda, serà considerada com l'única beneficiària i, per tant, haurà de justificar que la despesa efectuada per aquesta empresa en el desenvolupament de la producció és, almenys, igual a l'import de l'ajuda concedida.  
Aquestes ajudes són incompatibles amb les ajudes i/o contractes de desenvolupament que, per als mateixos projectes, hagen pogut obtindre els seus titulars de plataformes o canals de televisió.  
3. En tot cas, l'activitat de les persones beneficiàries s'ha de dur a terme en l'àmbit competencial de la Generalitat, i han de complir els requisits següents:  
a) Que es troben en la situació que fonamenta la concessió de la subvenció, o en les quals concórreguen les circumstàncies previstes en aquestes bases reguladores i convocatòria.  
b) Estar legalment constituïdes i gaudir de capacitat jurídica i d'obrar en el territori de la Comunitat Valenciana.  
c) No incórrer en les prohibicions per a obtindre la condició de beneficiari que recull l'article 13 de la Llei 38/2003, LGS.  
d) Trobar-se al corrent en el compliment de les obligacions tributàries i amb la Seguretat Social, de conformitat amb el que recullen els articles 18 i 19 del Reial decret 887/2006 (RLGS). Aquesta circumstància s'ha d'acreditar abans que es dicte la proposta de resolució, així com en els processos de justificació de la subvenció concedida, en cas que el sol·licitant no haja atorgat l'autorització expressa a l'Administració valenciana perquè obtinga directament les dades necessàries per a acreditar el compliment de les obligacions tributàries i amb la Seguretat Social, així com per a la comprovació directa de les dades d'identitat (DNI).  
e) Trobar-se al corrent en el pagament d'obligacions per reintegrament de subvencions.  
f) No estar en crisi, segons el que disposen les directrius comunitàries sobre ajudes estatals de salvament i reestructuració d'empreses en crisi (Comunicació de la Comissió, 2014/C 249/1, de 31.07.2014).  
  
g) No estar subjectes a una ordre de recuperació per declaració de la Comissió d'ajuda il·legal i incompatible amb el mercat interior europeu.  
  
  
Huitena. Obligacions dels beneficiaris  
1. A més de les establides en l'article 14 de la Llei 38/2003 (LGS), són obligacions dels beneficiaris de l'ajuda les següents:  
a) Complir les obligacions de publicitat previstes en la Llei 1/2022, de 13 d'abril, de transparència i bon govern de la Comunitat Valenciana.  
  
b) El beneficiari haurà de fer constar en tota publicació, fullet, programa, publicitat de l'activitat subvencionada, en qualsevol mitjà o suport que es realitze, el patrocini de l'Institut Valencià de Cultura d'acord amb les normes d'identitat corporativa incloses en la pàgina web de l'Institut Valencià de Cultura (http://ivc.gva.es/val/ivc-val/qui-som-ivc/logos-val).  
Aquesta obligació es produirà a partir de la data de publicació de la resolució de la concessió d'ajuda en el Diari Oficial de la Generalitat Valenciana.  
c) L'alteració dels aspectes del projecte que han sigut objecte de baremació l'hauran de comunicar els titulars que hagen resultat beneficiaris d'aquestes ajudes abans de procedir a aquestes modificacions i justificar les raons d'aquestes variacions.  
En cas d'absència de comunicació dels beneficiaris o quan l'Institut Valencià de Cultura considere que la modificació no està suficientment motivada, es podrà revocar l'ajuda concedida.  
  
Novena. Procediment de concessió  
1. El procediment de concessió s'iniciarà d'ofici mitjançant la publicació d'aquesta ordre en el Diari Oficial de la Generalitat Valenciana.  
  
2. La comissió de valoració podrà requerir als interessats totes les dades i acreditacions que considere necessàries per a la deguda qualificació de les despeses objecte de subvenció.  
3. Les fases per a l'atorgament de la subvenció són:  
Fase primera. Comprovació de la documentació  
En primer lloc, es comprovarà que la documentació justificativa que acompanya la sol·licitud acredita suficientment la quantia sol·licitada per l'interessat en concepte de subvenció i que s'ajusta a l'objecte que estableixen les bases de la convocatòria de subvencions.  
Fase segona. Assignació de la subvenció  
La dotació econòmica es distribuirà entre els beneficiaris per ordre, segons la puntuació obtinguda.  
  
Desena. Forma i termini de presentació de sol·licituds  
1. Les sol·licituds i la documentació acreditativa hauran de presentar-se en el termini de quinze dies hàbils, comptats des de l'endemà de la publicació d'aquesta convocatòria en el Diari Oficial de la Generalitat Valenciana. L'incompliment del termini esmentat donarà lloc a la no admissió de la sol·licitud.  
Totes les sol·licituds i documentació s'hauran de presentar per via telemàtica mitjançant el registre electrònic accessible des de la pàgina web http://ivc.gva.es/, per a la qual cosa l'entitat o el seu representant han de disposar de qualsevol dels certificats o signatures electrònics que admet aquesta aplicació. La seua presentació suposa l'acceptació de les bases que s'estableixen en aquesta ordre.  
En cap cas seran vàlids els documents als quals s'haja d'accedir mitjançant enllaços o adreces web, corresponents a portals o pàgines web, aplicacions o plataformes d'emmagatzematge digital, o a serveis d'allotjament d'arxius, de manera que aquests documents es consideraran no presentats.  
2. Les sol·licituds s'han d'omplir segons el model de sol·licitud d'ajudes que s'hi adjunta com a annex II i, si és el cas, s'haurà d'especificar l'import d'aquesta, així com la declaració responsable d'altres ajudes sol·licitades per al projecte proposat i declaració responsable de la concessió d'altres ajudes de minimis a l'entitat sol·licitant en els últims tres exercicis fiscals, i no es podrà concedir la subvenció en cap cas quan, junt amb l'import que s'ha de concedir, se supere l'import màxim de 200.000 euros en tres exercicis fiscals.  
3. En el cas d'escriptura de guió, no es podrà presentar més d'un projecte per sol·licitant a aquesta convocatòria. En el cas de desenvolupament de projecte, no es podran presentar més de dos projectes per sol·licitant (guionista i productora) a aquesta convocatòria. Un guionista podrà presentar un màxim de dues sol·licituds. Una productora podrà realitzar un màxim de dues sol·licituds.  
4. En el cas de les ajudes de desenvolupament, si hi ha una coproducció, només una de les empreses podrà presentar la sol·licitud, la qual, en cas d'obtindre una ajuda, serà la considerada com a beneficiària a tots els efectes.  
5. La sol·licitud ha d'incloure les declaracions responsables següents:  
a) Declaració d'ajudes d'estat: llista i import de totes les subvencions, ajudes, ingressos o recursos que s'hagen sol·licitat o concedit, o que estiguen pendents de percepció per altres administracions o institucions públiques per a la mateixa finalitat, a l'efecte del que preveu l'article 14 de la Llei 38/2003 (LGS).  
b) Declaració de no incórrer en cap de les prohibicions per a obtindre la condició de persona beneficiària especificades en el punt 2 de l'article 13 de l'LGS.  
c) Declaració de foment de l'ocupació de persones amb discapacitat o, si és el cas, declaració de l'exempció d'aquesta obligació, d'acord amb el que disposa l'article 7 de la Llei 11/2003, de 10 d'abril, de la Generalitat, sobre l'Estatut de les persones amb discapacitat (DOGV 4479, 11.04.2003), i l'article 5 del Decret 279/2004, de 17 de desembre, del Consell de la Generalitat, pel qual es regulen mesures en els procediments de contractació administrativa i de concessió de subvencions per al foment de l'ocupació de les persones amb discapacitat (DOGV 4907, 21.12.2004).  
Si la persona o l'entitat sol·licitant té contractades persones amb discapacitat, haurà d'aportar la documentació acreditativa que indique que aquesta contractació és anterior al moment en què va acabar el termini per a presentar les sol·licituds d'aquestes ajudes, i haurà d'aportar una còpia del contracte i del document que acredite la discapacitat de la persona contractada.  
d) Declaració de drets d'autoria, a fi de complir la normativa en matèria de drets de propietat intel·lectual. Si és el cas, declaració de l'autor en la qual acredite la possessió dels drets en cas que el guió estiga basat en una obra preexistent.  
e) S'haurà d'indicar en el model de sol·licitud el gènere i la modalitat a què pertany el projecte presentat.  
En els projectes que tinguen continguts de diversos gèneres (animació, ficció, documental), s'optarà pel gènere que siga majoritari en la duració de l'obra, excepte en els casos en què la proporció entre els dos gèneres es trobe entre el 60 % i el 40 %, en què serà el sol·licitant el que podrà triar el gènere al qual desitge presentar l'obra.  
f) En cas que es tracte de sol·licitants que no han nascut a la Comunitat Valenciana, s'haurà d'aportar un certificat d'empadronament municipal que acredite la seua residència en aquesta, o bé una declaració responsable (declaració inclosa en el model de sol·licitud).  
  
g) Declaració que l'entitat no està en crisi, segons el que disposen les directrius comunitàries sobre ajudes estatals de salvament i reestructuració d'empreses en crisi (Comunicació de la Comissió, 2014/C 249/1, de 31.07.2014) i que no està subjecta a una ordre de recuperació per declaració de la Comissió d'ajuda il·legal i incompatible  
  
  
Onzena. Documents que s'han d'aportar  
Les sol·licituds s'han d'acompanyar de la documentació següent, que tindrà caràcter de preceptiva a l'efecte de tramitar la sol·licitud:  
A. Documentació administrativa de les ajudes de l'escriptura de guió i desenvolupament i preparació de projectes d'obres audiovisuals  
1. Ajudes a desenvolupament de projectes. Documentació acreditativa de la persona física o jurídica i capacitat d'obrar de qui sol·licita i, si és el cas, poder suficient per a actuar en el seu nom i representació.  
- Si qui sol·licita és persona jurídica, ha d'aportar l'escriptura o el document públic de constitució i els estatuts de l'entitat inscrits en el registre oficial corresponent, així com la còpia del NIF i la documentació que acredite la representació que exerceix qui signa la sol·licitud (document públic o certificat de l'acord que ha adoptat l'òrgan de govern que hi corresponga, que aprova sol·licitar aquesta ajuda i faculta el representant per a subscriure la petició).  
- Les empreses, siguen autònoms o persones jurídiques, podran acreditar aquesta condició mitjançant una declaració responsable o bé aportar el número d'inscripció en el Registre administratiu d'empreses audiovisuals de la Comunitat Valenciana, o l'alta en l'Impost d'Activitats Econòmiques o en el Cens d'empresaris, professionals i retenidors. A més, en el cas de persona jurídica, també es podrà aportar l'escriptura pública de constitució o modificació en què figure així, i en el cas de persones físiques, el certificat d'empadronament.  
  
- Per al supòsit que l'empresa sol·licitant siga persona jurídica i no estiga inscrita en el Registre administratiu d'empreses audiovisuals de la Comunitat Valenciana, haurà d'aportar:  
a) Targeta d'identificació fiscal.  
b) Escriptura de constitució amb el caixetí d'inscripció en el registre públic corresponent o, si és el cas, certificació expedida pel titular del registre públic en què es trobe inscrita aquesta.  
c) Documentació acreditativa de la representació i capacitat amb què actua el seu representant legal.  
2. Ajudes a escriptura de guió i desenvolupament de projecte. Els sol·licitants han d'acreditar que es troben al corrent en el compliment de les obligacions tributàries, amb les administracions estatal i autonòmica i amb la Seguretat Social.  
A aquests efectes, d'acord amb el que disposa l'article 28 de la Llei 39/2015, d'1 d'octubre, del procediment administratiu comú de les administracions públiques (d'ara en avant, LPAC), en absència d'oposició expressa per part del sol·licitant, l'òrgan gestor del procediment estarà autoritzat a obtindre directament les dades dels documents elaborats per qualsevol administració pública, excepte les dades tributàries que requereixen una autorització expressa, respecte dels que es proposen com a beneficiaris, i que, per a aquest procediment, són els següents:  
a) Dades d'identitat (NIF o document equivalent, en cas d'estrangers) de la persona que té la representació legal amb facultat per a obrar davant de l'Administració.  
b) Certificació de l'Agència Estatal d'Administració Tributària que acredite que es troba al corrent de les seues obligacions.  
c) Certificació de la Tresoreria General de la Seguretat Social que acredite que es troba al corrent de les seues obligacions.  
d) Certificació de l'Agència Tributària Valenciana que acredite que es troba al corrent de les seues obligacions tributàries amb la Generalitat.  
e) Alta en el Cens d'empresaris, professionals i retenidors en què conste la qualificació de l'activitat econòmica corresponent per a la qual se sol·licita la subvenció o, alternativament, l'alta en l'Impost d'Activitats Econòmiques (IAE) si es tracta de professionals.  
En cas de manifestar en l'imprés de sol·licitud l'oposició que les obtinga l'Administració o no autoritzar l'accés a les dades tributàries, els interessats seran els qui hagen d'aportar els documents i certificats esmentats.  
3. Si l'empresa sol·licitant té contractades persones amb discapacitat, ha d'indicar-ho en la sol·licitud i aportar la documentació acreditativa que indique que aquesta contractació és anterior a la publicació d'aquesta ordre, per a la qual cosa ha d'aportar una còpia del contracte i el document que acredita la discapacitat de la persona contractada.  
  
B. Documentació obligatòria de la modalitat d'ajudes d'escriptura de guió.  
Un exemplar del projecte anònim, separat de la resta de documents/arxius, en el qual només ha de figurar el títol. En aquest exemplar, el contingut del qual avaluarà la comissió tècnica de valoració, no ha de figurar cap referència al guionista o l'empresa implicada, ni a premis obtinguts, si és el cas. En cas que hi haja alguna referència el projecte quedarà exclòs de la convocatòria.  
El projecte haurà d'incloure:  
1. En el cas de llargmetratges:  
a) Memòria explicativa  
La memòria explicativa haurà d'estar composta per una sinopsi de principi a fi, de tres folis com a màxim, i una declaració d'intencions de l'autor, també de tres folis com a màxim.  
Les «intencions de l'autor» comprenen les fonts d'inspiració, el públic al qual va dirigit, missatges que continga el relat i referències cinematogràfiques que puguen resultar similars al que podria ser la plasmació d'aquest guió.  
b) Mostra del treball per al qual se sol·licita l'ajuda, que consistirà en:  
Un tractament del guió amb una extensió mínima de 20 folis, en el cas d'obres de ficció i d'animació i una extensió mínima de 10 folis en el cas d'obres documentals, i una extensió màxima de 40 folis en tots els gèneres. El tractament podrà ser seqüenciat, capitular o narratiu.  
  
c) El desenvolupament equivalent a cinc minuts del guió definitiu, en tots els casos.  
2. En el cas de minisèries de ficció:  
a) Una memòria d'un màxim de 10 folis en què es faça una descripció d'aquesta, el format, l'univers, l'argument i els personatges de la minisèrie.  
b) Un tractament íntegre d'un capítol amb una extensió d'un mínim de 10 folis i un màxim de 20 folis. El tractament podrà ser seqüenciat, capitular o narratiu.  
c) El desenvolupament equivalent a cinc minuts del guió definitiu.  
El tractament i el desenvolupament equivalent a cinc minuts del guió s'hauran de presentar en la versió original en la qual es projecte redactar el guió.  
Si la versió original no és en castellà, s'ha d'incloure, a més, una versió de la memòria, del tractament i del desenvolupament del guió en castellà.  
Si s'utilitzen l'estil, girs i vocables propis d'una determinada zona, s'ha d'especificar aquesta circumstància.  
El tractament del guió i el desenvolupament s'hauran de presentar en format DIN A4 i lletra Courier New, grandària 12.  
C. Documentació obligatòria de la modalitat d'ajudes al desenvolupament i la preparació de projectes:  
C.1 Desenvolupament del projecte. Memòries, sinopsis, tractament del guió. Guió.  
1. En el cas de llargmetratges:  
a) La sinopsi argumental i una versió completa del guió o, si no n'hi ha, un tractament íntegre que podrà ser seqüenciat, capitular o narratiu complet. En cas de presentar un tractament, es presentarà també el desenvolupament equivalent a cinc minuts del guió definitiu.  
b) Memòria de guió i/o direcció d'un màxim de 10 folis, en què es faça una descripció de l'obra, el format, l'univers, l'argument i els personatges.  
c) Memòria de producció d'un màxim de 10 folis, en què es faça referència al disseny de producció i la projecció del projecte.  
2. En el cas de minisèries de ficció:  
a) Memòria de guió i/o direcció d'un màxim de 10 folis, en què es faça una descripció de l'obra, el format, l'univers, l'argument i els personatges.  
b) Memòria de producció d'un màxim de 10 folis, en què es faça referència al disseny de producció i la projecció del projecte.  
c) El guió complet d'almenys un capítol o el tractament íntegre dels dos primers capítols amb una extensió d'un mínim de 10 folis i un màxim de 20 folis per cada capítol. En cas de presentar un tractament, es presentarà també el desenvolupament equivalent a cinc minuts del guió definitiu. El tractament podrà ser seqüenciat, capitular o narratiu.  
  
3. En el cas de sèries d'animació:  
a) La memòria de guió i/o direcció d'un màxim de 10 folis, en què es faça una descripció de l'obra, el format, l'univers, l'argument i els personatges.  
b) Una memòria de producció d'un màxim de 10 folis, en què es faça referència al disseny de producció i la projecció del projecte.  
c) El guió complet de la sèrie o dels primers capítols, que sumen en total una duració mínima de 15 minuts, o el tractament íntegre d'aquests capítols. En cas de presentar un tractament, es presentarà també el desenvolupament equivalent a cinc minuts del guió definitiu.  
  
La memòria i el guió s'hauran d'incloure en un mateix arxiu separat de la resta. El guió o bé el tractament i el seu desenvolupament parcial, i la memòria, s'hauran de presentar en la seua versió original. Si la versió original no és en castellà, es presentarà, a més, una versió en castellà d'aquests continguts. En cas que la versió original siga en valencià, el títol haurà de ser en valencià (llevat que, per raons artístiques, haja d'estar en una altra llengua). Si s'utilitzen l'estil, els girs i els vocables propis d'una zona determinada, s'haurà d'especificar aquesta circumstància. La sinopsi, el guió o tractament s'hauran de presentar en format de foli DIN A4 i lletra Courier New, grandària 12.  
C.2 Contractes  
a) Contracte o precontracte entre l'autor o autors del guió i l'empresa productora o carta de compromís, en què es reflectisca l'associació temporal de les dues parts i el compromís de l'autor o autors de cedir els drets de propietat intel·lectual sobre el guió acabat a la productora per a realitzar la pel·lícula.  
b) Quan el guionista coincidisca amb el productor o representant de l'empresa sol·licitant, no haurà d'aportar-se precontracte ni contracte, sinó que serà suficient acreditar la propietat intel·lectual sobre el guió o la seua sol·licitud i una declaració de cessió de drets del guionista a l'empresa productora quan aquesta última siga una societat, una AIE o una altra persona jurídica.  
c) En cas que el guió del projecte es base en una obra literària preexistent, haurà de presentar-se un acord entre la productora i el propietari dels drets de l'obra en el qual s'establisquen les condicions de l'opció i del futur contracte de cessió de drets, o, en cas que ja estiga signat el contracte definitiu, còpia d'aquest. A més, s'ha d'acreditar la propietat dels drets sobre l'obra per part de qui els tinga, en cas de no ser el mateix autor de l'obra literària.  
  
C.3 Acreditació de mèrits  
a) Trajectòria de l'empresa productora i del guionista o guionistes i el productor/a.  
b) Contracte o cartes de compromís de participació en el projecte presentat del guionista o guionistes.  
c) Pressupost total previst per a les activitats de desenvolupament.  
La documentació corresponent als diferents mèrits declarats, a més del guió, a l'efecte de la baremació dels criteris continguts en aquesta ordre. Els mèrits hauran d'acreditarse en els termes que s'especifiquen.  
  
Els mèrits declarats i no acreditats en tots els seus punts no es computaran.  
El full d'autobaremació dels mèrits l'acreditació dels quals s'aporta, susceptibles d'un càlcul automàtic dels punts.  
En el web de l'Institut Valencià de Cultura (http://ivc.gva.es) es troba a la disposició dels sol·licitants el formulari d'autobaremació que han d'omplir i presentar amb la sol·licitud.  
Disposicions comunes  
1. Qualsevol document que es presente en una llengua que no siga valencià o castellà ha d'acompanyar-se de la traducció jurada (almenys, la part essencial del document). En cas de no fer-ho, no es prendrà en consideració.  
2. A l'efecte de computar els mèrits dels criteris d'atorgament, la referència a pel·lícules que tinguen certificat de l'ICAA o d'un organisme equivalent serà vàlida en la mesura que aquest certificat s'haja emés amb anterioritat a l'acabament del termini de presentació de les sol·licituds d'aquestes ajudes. Igualment, a aquest efecte, només es farà referència a obres televisives emeses amb anterioritat a la finalització d'aquest termini.  
3. Els sol·licitants hauran de presentar una declaració responsable dels títols que disposen del certificat ICAA o equivalent, amb la indicació de la data de qualificació i la data d'emissió, i el canal, en el cas de les obres televisives. L'Institut Valencià de Cultura podrà requerir-li, en qualsevol moment, l'acreditació fefaent d'aquests.  
4. El contingut d'informació falsa o que no es corresponga amb la realitat suposa la no valoració d'aquesta i és motiu de desestimació de la sol·licitud en la resolució dictada per l'òrgan competent o, si és el cas, de revocació de la subvenció ja concedida, sense perjudici de l'aplicació de les sancions que hi corresponguen.  
La falsedat en aquesta declaració responsable sobre la possessió del certificat o l'emissió televisiva de qualsevol de les pel·lícules sobre les quals es declare aquesta circumstància, en els termes indicats, suposarà l'exclusió de la convocatòria o la pèrdua del dret al cobrament total, en cas que se li haja concedit l'ajuda.  
Sense perjudici del que s'ha exposat amb anterioritat, comportarà l'aplicació de les sancions que corresponguen, tenint en compte que l'obtenció d'una subvenció falsejant les condicions requerides per a la concessió d'aquesta o ocultant les que ho haurien impedit o limitat, té la consideració d'infracció molt greu, segons l'article 58 de la Llei general de subvencions.  
5. El projecte formulat i la resta de documentació acreditativa de mèrits i d'aspectes que han de ser objecte de valoració s'hauran de presentar en el termini de presentació de sol·licituds i no es requeriran posteriorment, ni tindrà validesa cap document vinculat a aquests que es presente amb data posterior a l'últim dia del termini de presentació de sol·licituds. Únicament es requeriran els mèrits que hagen sigut al·legats pels sol·licitants.  
No obstant l'anterior, en cap cas podrà ser objecte de requeriment per part de l'Institut Valencià de Cultura el guió o tractament.  
6. La documentació específica de cada projecte s'ha d'ajustar als models normalitzats d'aquesta ajuda, disponibles en la pàgina web http://ivc.gva.es.  
  
Dotzena. Ordenació i instrucció del procediment  
1. L'òrgan competent per a l'ordenació i la instrucció del procediment de concessió de les ajudes és la Direcció General de l'IVC, que, en qualsevol moment del procediment, podrà acordar, d'ofici, totes les actuacions necessàries per a la determinació, el coneixement i la comprovació de les dades en virtut de les quals s'ha de pronunciar la resolució. La documentació ha d'incloure un índex en què cal indicar els documents aportats, numerats segons l'ordre en què figuren en el dossier aportat.  
2. Si la sol·licitud no acredita els requisits i els documents que assenyala la convocatòria de les subvencions, es requerirà l'interessat perquè, en un termini de 10 dies, esmene la falta o hi adjunte els documents preceptius, amb indicació que, si no ho fa, se'l tindrà per desistit en la seua petició, amb la resolució prèvia d'acord amb la llei de procediment vigent. L'esmena de la sol·licitud s'haurà de fer mitjançant un tràmit electrònic a través de la seu electrònica de l'IVC (http://ivc.gva.es/) sense perjudici del que s'ha estipulat en la base onzena 6.  
Si la sol·licitud d'iniciació no inclou totes les dades o la documentació que resulten preceptives, s'aplicarà el que disposa aquesta ordre. En tot cas, l'òrgan instructor podrà requerir els sol·licitants perquè proporcionen qualsevol informació aclaridora que resulte necessària per a la gestió d'aquesta.  
L'IVC haurà de cursar les notificacions per la via electrònica mitjançant l'adreça electrònica habilitada de la persona jurídica o, si no en té, per mitjà de la carpeta ciutadana del representant de l'entitat o de la persona física sol·licitant.  
Les notificacions s'entendran practicades o rebutjades en els termes que assenyalen els articles 40, 41 i 43 de la Llei 39/2015 (LPAC) i la legislació complementària. En aquest sentit, si transcorren 10 dies naturals sense que s'accedisca al contingut, s'entendrà que la notificació s'ha rebutjat i es considerarà efectuat el tràmit de la notificació.  
  
3. La comprovació de l'existència de dades no ajustades a la realitat o de informació falsa comportarà la denegació de la subvenció sol·licitada, amb una resolució prèvia dictada per l'òrgan competent, sense perjudici de la resta de responsabilitats que es puguen derivar d'aquesta circumstància. Igualment, podrà ser motiu de revocació de la subvenció concedida, en cas que haja sigut ja adjudicada.  
4. La comissió tècnica de valoració, a la vista de les sol·licituds presentades i després de l'estudi dels projectes respectius per als quals se sol·licita ajuda, haurà d'emetre un informe la puntuació del qual quedarà reflectida en l'acta corresponent, en què s'haurà de concretar el resultat de l'avaluació, d'acord amb els criteris de valoració que recull aquesta ordre i la prelació de les sol·licituds presentades, que indique els sol·licitants que es proposen provisionalment com a beneficiaris.  
  
En cas d'empat, tindran preferència els sol·licitants dels projectes que acrediten, juntament amb la sol·licitud, la contractació de persones amb discapacitat, segons el que preveu l'article 6.1 del Decret 279/2004, de 17 de desembre, del Consell de la Generalitat, pel qual es regulen mesures en els procediments de contractació administrativa i de concessió de subvencions per al foment de l'ocupació de les persones amb discapacitat. En aquests casos, la contractació d'aquestes persones ha de mantindre's, almenys, fins que acabe el desenvolupament de l'activitat per a la qual es concedeix la subvenció.  
Si persisteix l'empat, caldrà ajustar-se a la puntuació atorgada al projecte en virtut de la puntuació obtinguda en els criteris que, en cada cas, valoren la paritat i la participació de la dona.  
Finalment, i si tot el que s'ha dit anteriorment no és suficient per al desempat, caldrà ajustar-se a l'ordre de presentació en el registre electrònic, atenent la data i l'hora. Si s'han fet diversos enviaments del mateix projecte, s'haurà de tindre en compte la data i l'hora de l'últim enviament efectuat dins del termini de presentació de sol·licituds.  
Les actes de la comissió tècnica de valoració es publicaran en el web de l'IVC (https://ivc.gva.es/).  
5. L'òrgan instructor, a la vista de l'expedient i de l'acta de la comissió tècnica de valoració, emetrà un informe en què conste que de la informació que té en el seu poder es desprén que les persones beneficiàries compleixen tots els requisits necessaris per a accedir a les subvencions i, en virtut d'aquesta, efectuarà la proposta de resolució provisional, degudament motivada, que es publicarà en el web de l'IVC i es concedirà un termini de deu dies hàbils per a presentar, si és el cas, al·legacions.  
6. Si la sol·licitud d'iniciació no inclou totes les dades exigides per aquesta, les dades i documentació que es requerisquen hauran de presentar-se per via telemàtica.  
No obstant això, en el cas d'ajudes a escriptura de guió, en cap cas podrà ser objecte de requeriment per part de l'Institut Valencià de Cultura, ni es podrà presentar, una vegada finalitzat el termini de presentació de sol·licituds, la memòria explicativa del guió ni el tractament ni el seu desenvolupament.  
Sense perjudici del que s'ha dit amb anterioritat, l'òrgan instructor podrà requerir els sol·licitants perquè proporcionen qualsevol informació aclaridora que resulte necessària per a la gestió d'aquesta, així com la documentació acreditativa de les circumstàncies que es declaren responsablement. Únicament es requeriran els mèrits que hagen sigut al·legats pels sol·licitants.  
Tretzena. Comissió de valoració  
1. L'examen i valoració de les sol·licituds presentades correspondrà a una comissió de valoració composta per:  
- Presidència: titular de la direcció general de l'IVC o persona en qui delegue.  
- La persona titular del Servei d'Ajudes de l'IVC o, en defecte d'ell, un cap de secció del Servei d'Ajudes de l'IVC o la persona en qui delegue.  
- Un tècnic o tècnica de l'Institut Valencià de Cultura, que haja proposat l'òrgan instructor.  
- Un màxim de quatre professionals o experts independents en virtut de consulta prèvia amb les organitzacions i associacions representatives dels beneficiaris d'aquestes ajudes (guionistes i productores), que seran nomenats per l'òrgan competent i que seran els responsables de fer la valoració dels projectes en els aspectes que no siguen matemàtics.  
  
La persona que exercisca la secretaria de la comissió, que actuarà amb veu però sense vot, haurà d'ocupar un lloc tècnic o administratiu de l'IVC.  
Es constituiran dues comissions: una per a les ajudes a escriptura de guió i una altra per a les ajudes a desenvolupament de projectes.  
2. La comissió de valoració quedarà constituïda vàlidament amb la presència de les persones que ocupen la presidència i la secretaria i, almenys, de la meitat dels seus membres, d'acord amb el que estableix l'article 17.2 de la Llei 40/2015, d'1 d'octubre, de règim jurídic del sector públic.  
3. En el que no preveu el punt anterior, la comissió haurà d'ajustar el seu funcionament al que estableix, sobre òrgans col·legiats de les diverses administracions públiques, l'article 15 i següents de la Llei 40/2015, d'1 d'octubre, de règim jurídic del sector públic.  
4. En la composició de la comissió, pel que fa a professionals o experts, s'ha d'atendre el que disposa la Llei 9/2003, de la Generalitat, de 2 d'abril, per a la igualtat entre dones i homes, i el que disposa l'article 51 de la Llei 3/2007, de 22 de març, per a la igualtat efectiva de dones i homes.  
5. De conformitat amb l'article 21.3 de la Llei 40/2015, d'1 d'octubre, del règim jurídic del sector públic, en la comissió tècnica de valoració podran participar experts que, pels seus coneixements específics, puguen valorar determinats aspectes dels projectes presentats i assessorar els membres de la comissió.  
6. La comissió tècnica de valoració s'ajustarà al que estableixen aquestes bases reguladores. El nomenament dels vocals es farà públic en el web: http://ivc.gva.es.  
7. Els representants d'organitzacions i associacions o experts independents de qualificació professional provada en el sector audiovisual de la comissió (analistes) informaran dels projectes presentats d'acord amb els criteris d'atorgament que s'enumeren en aquestes bases.  
  
8. Els analistes elaboraran informes en els quals es reflectiran les fortaleses, febleses i possibilitats del projecte presentat, que es posaran únicament a la disposició dels sol·licitants d'ajuda respectius. Aquests informes contindran les puntuacions dels analistes en cadascun dels apartats que s'incorporaran a l'acta.  
9. La comissió tècnica de valoració, a la vista dels informes dels analistes, emetrà un informe que s'incorporarà a les actes de la comissió i en el qual es deixarà constància de l'avaluació dels projectes, així com de la prelació de més a menys puntuació.  
10. Qualsevol comunicació dels sol·licitants o dels interessats en els projectes presentats amb vocals de la comissió tècnica de valoració sobre els seus projectes amb la finalitat d'aportar-hi apreciacions, sense haver sigut requerit formalment per a fer-ho per la comissió, comportarà l'exclusió del projecte de la convocatòria i l'arxivament de la corresponent sol·licitud, sense perjudici de qualsevol altra responsabilitat que es puga derivar d'aquesta comunicació.  
  
Catorzena. Criteris objectius de l'atorgament de les ajudes a l'escriptura de guió  
Les subvencions seran concedides, d'acord amb els principis de publicitat, transparència, objectivitat, igualtat i no-discriminació, per mitjà del procediment de concurrència competitiva, a les entitats sol·licitants que complisquen els requisits establits i realitzen les activitats objecte de subvenció.  
Les sol·licituds i els projectes es puntuaran fins a un màxim de 100 punts.  
No es podran proposar com a beneficiaris els titulars de projectes per als quals s'haja sol·licitat una ajuda i que no obtinguen, com a mínim, 50 punts.  
1. L'atorgament de les ajudes a escriptura de guió s'ajustarà a la valoració dels criteris següents:  
a) Originalitat/premissa. Es valorarà l'originalitat i l'entitat pròpia de la història i/o de la manera de narrar-la, o que tinga una narració diferent que la faça singular; que tinga claredat en la redacció i en l'enteniment, i que siga una premissa atractiva des del punt de vista d'un determinat públic.  
b) Estil/tècnica/tractament. Es valorarà l'adequació als estàndards de redacció i format de guió cinematogràfic i correcció gramatical, lèxica i ortogràfica.  
c) Trama/desenvolupament. Es valorarà que la trama siga coherent i estiga estructurada correctament per a mantindre l'interés en la història i la idoneïtat del ritme del guió a l'estil o el gènere de l'obra.  
d) Personatges. Es valorarà la creació de personatges, així com la seua profunditat i matisos, i que la seua evolució al llarg de la història siga coherent amb la pel·lícula que es pretén contar, a més de la qualitat dels seus diàlegs i els efectes dramàtics que transmeten.  
e) Disseny/concepte, només en el cas de projectes d'obres d'animació. Es valorarà una memòria aportada pel guionista en la qual explique, amb referències visuals, el món i els personatges que ha creat des del punt de vista de l'animació.  
f) Paper protagonista de la dona: a l'efecte d'aquesta ordre, s'entén que la dona té un caràcter protagonista en un projecte quan es dona alguna de les circumstàncies següents:  
Que el guió tracte un tema vinculat o enfocat principalment a la dona.  
Que la protagonista principal siga una dona, sense que compartisca aquest caràcter protagonista amb cap personatge masculí.  
Quan hi haja més de dos protagonistes principals, que el nombre de protagonistes femenines siga superior al de protagonistes masculins.  
Això mateix serà aplicable als projectes de guions d'animació.  
En els projectes de guions de documentals, s'entén per protagonista la persona o persones que són objecte d'aquest.  
En els documentals, no es consideren protagonistes les persones entrevistades si no són realment l'objecte de la història, sinó que es limiten a aportar testimoniatges per a il·lustrar-ne el tema central. Si no hi ha protagonistes es valorarà únicament si tracta d'un tema vinculat o enfocat principalment a la dona.  
Segons el gènere a què corresponga el projecte, es valorarà cada un dels aspectes assenyalats de conformitat amb el barem següent:  
a) Guió d'obres d'animació:  
- Originalitat/premissa: fins a un màxim de 25 punts.  
- Estil/tècnica/tractament: fins a un màxim de 25 punts.  
- Trama/desenvolupament: fins a un màxim de 25 punts.  
- Personatges: fins a un màxim de 15 punts.  
- Disseny/concepte: fins a un màxim de 10 punts.  
b) Guió d'obres de ficció:  
- Originalitat/premissa: fins a un màxim de 25 punts.  
- Estil/tècnica/tractament: fins a un màxim de 25 punts.  
- Trama/desenvolupament: fins a un màxim de 25 punts.  
- Personatges: fins a un màxim de 25 punts.  
c) Guió de documentals:  
- Originalitat/premissa: fins a un màxim de 35 punts.  
- Estil/tècnica/tractament: fins a un màxim de 25 punts.  
- Trama/desenvolupament: fins a un màxim de 25 punts.  
- Personatges: fins a un màxim de 15 punts.  
Una vegada valorats els aspectes del guió assenyalats anteriorment, i sempre que amb aquesta valoració un projecte no haja aconseguit el màxim de 100 punts, es valorarà amb 2 punts que la dona desenvolupe un paper protagonista o que tracte d'un tema vinculat o enfocat principalment a la dona, sense que, sumats aquests punts, la valoració del guió puga superar els 100 punts.  
  
Quadre resum d'escriptura de guió  
  
Gènere Animació Ficció Documental  
Originalitat/premissa 25 punts 25 punts 35 punts  
Estil/tècnica/tractament 25 punts 25 punts 25 punts  
Trama/desenvolupament 25 punts 25 punts 25 punts  
Personatges 10 punts 25 punts 15 punts  
Disseny/concepte 15 punts - -  
Dona (computable si no s'aconsegueix la puntuació màxima amb la resta de criteris) 2 punts 2 punts 2 punts  
Total puntuació màxima computable 100 punts  
  
  
Quinzena. Criteris objectius de l'atorgament d'ajudes al desenvolupament de projectes  
1. L'atorgament de les ajudes a desenvolupament de projectes s'ajustarà a la valoració dels criteris següents:  
a) Originalitat/premissa. Es valorarà l'originalitat i l'entitat pròpia de la història i/o de la manera de narrar-la, o que tinga una narració diferent que la faça singular; que tinga claredat en la redacció i en l'enteniment, i que siga una premissa atractiva des del punt de vista d'un determinat públic.  
b) Estil/tècnica/tractament. Es valorarà l'adequació als estàndards de redacció i format de guió cinematogràfic i correcció gramatical, lèxica i ortogràfica.  
c) Trama/desenvolupament. Es valorarà que la trama siga coherent i estiga estructurada correctament per a mantindre l'interés en la història i la idoneïtat del ritme del guió a l'estil o el gènere de l'obra.  
d) Personatges. Es valorarà la creació de personatges, així com la seua profunditat i matisos, i que la seua evolució al llarg de la història siga coherent amb la pel·lícula que es pretén contar, a més de la qualitat dels seus diàlegs i els efectes dramàtics que transmeten. Per a documentals, es valoraran els personatges i participants atenent el seu interés i rellevància i la seua vinculació més o menys gran amb la història que es vol contar, així com les seues aportacions. S'assimilaran als personatges els elements protagonistes de l'obra, quan no hi participen persones físiques.  
e) Disseny/concepte, només en el cas de projectes d'obres d'animació. Es valorarà l'originalitat i la qualitat dels dissenys de tots els elements relacionats amb l'aspecte visual del projecte, com ara personatges, expressions, postures, escenaris, grafisme i logotips.  
f) Paper protagonista de la dona. Als efectes d'aquesta ordre, s'entén que la dona té un caràcter protagonista en un projecte quan es produeix alguna de les circumstàncies següents:  
Que el projecte tracte un tema vinculat o enfocat principalment a la dona.  
Que la protagonista principal siga una dona, sense que compartisca aquest caràcter protagonista amb cap personatge masculí.  
Quan hi haja més de dos protagonistes principals, que el nombre de protagonistes femenines siga superior al de protagonistes masculins.  
Això mateix serà aplicable als projectes de guions d'animació.  
En els projectes de guions de documentals, s'entén per protagonista la persona o persones que són objecte d'aquest.   
En els documentals, no es consideren protagonistes les persones entrevistades si no són realment l'objecte de la història, sinó que es limiten a aportar testimoniatges per a il·lustrar-ne el tema central. Si no hi ha protagonistes es valorarà únicament si tracta d'un tema vinculat o enfocat principalment a la dona.  
Segons el gènere a què corresponga el projecte, es valorarà cada un dels aspectes assenyalats de conformitat amb el barem següent:  
  
1. Les sol·licituds i els projectes es puntuaran fins a un màxim de 100 punts.  
No es podran proposar com a beneficiaris els titulars de projectes per als quals s'haja sol·licitat una ajuda i que no obtinguen, com a mínim, 50 punts.  
2. Per a la valoració dels projectes presentats es consideraran els criteris següents:  
a) La qualitat del guió presentat, fins a un màxim de 70 punts:  
1r. Guió d'obres d'animació:  
- Originalitat/premissa: fins a un màxim de 15 punts.  
- Estil/tècnica/tractament: fins a un màxim de 15 punts.  
- Trama/desenvolupament: fins a un màxim de 15 punts.  
- Personatges: fins a un màxim de 10 punts.  
- Disseny/concepte: fins a un màxim de 15 punts.  
2n. Guió d'obres de ficció i d'obres documentals:  
- Originalitat/premissa: fins a un màxim de 25 punts.  
- Estil/tècnica/tractament: fins a un màxim de 15 punts.  
- Trama/desenvolupament: fins a un màxim de 15 punts.  
- Personatges: fins a un màxim de 15 punts.  
b) Memòria de direcció i producció, fins a un màxim de 10 punts:  
  
Memòria de direcció i de producció. Es valorarà fins a un màxim de 10 punts, de conformitat amb els criteris següents:  
Memòria de direcció. Es valorarà la consistència de la memòria de direcció i la visió autoral del projecte. Fins a un màxim de 5 punts.  
Memòria de producció. Es valorarà el disseny de producció, la participació en tallers, laboratoris o esdeveniments similars i la projecció del projecte. Fins a un màxim de 5 punts.  
La presentació d'una memòria explicativa de la futura producció que incloga un pressupost aproximat, en què s'indique l'import global que podria correspondre als principals capítols de despesa i el pla de finançament previst en cas que aquesta es duga a terme; el disseny de producció, l'evolució que es preveu del projecte de producció i la seua viabilitat sumaran 5 punts.  
En cas que el pla de treball, el disseny de producció i la memòria explicativa no continguen el mínim exigible en aquest tipus de documentació, la comissió avaluadora els podrà desestimar i no es comptabilitzaran els punts corresponents, argumentant els motius de la desestimació.  
Si és el cas, es relacionaran les activitats de desenvolupament que ja s'hagen dut a terme en el moment de presentar la sol·licitud.  
c) Altres mèrits, fins a un màxim de 5 punts:  
Es valorarà amb un màxim d'1,25 punts cada una de les circumstàncies següents:  
1. Haver obtingut una ajuda a escriptura de guió del mateix projecte per part d'una administració pública o del programa Ibermedia o del programa Media o d'entitats privades, amb una dotació igual o superior a 8.000 euros. En el cas d'ajudes de l'IVC (abans, CulturArts), es computaran les ajudes a escriptura de guió, amb independència de la quantia del seu import.  
2. Haver obtingut una ajuda al desenvolupament del mateix projecte per part d'una administració pública o del programa Ibermedia, del programa Media o d'entitats privades, amb una dotació igual o superior a 8.000 euros. En el cas d'ajudes de l'IVC, s'hauran de computar les ajudes a desenvolupament amb independència de la quantia del seu import.  
En cas d'haver obtingut alguna d'aquestes ajudes, s'haurà d'acreditar la concessió al projecte, l'entitat concedent i la quantia d'aquestes. Només es computarà una ajuda a l'escriptura de guió i una ajuda al desenvolupament.  
3. Haver obtingut un premi al guió o al tractament del mateix projecte o al projecte, o ser finalista d'aquest, si la dotació, en els dos casos, és igual o superior a 2.000 euros i el guionista és valencià.  
  
En cap d'aquests casos es computaran els premis ni les ajudes que no siguen en metàl·lic, llevat que en la convocatòria de l'ajuda o en les bases del premi s'haja quantificat econòmicament l'import equivalent a aquest tipus d'ajudes i premis.  
En cas de ser finalista o haver obtingut diversos premis de prestigi reconegut al guió, només se'n computarà un.  
En cas que hi haja més d'un guionista i algun no tinga la condició de valencià, es prorratejarà aquesta puntuació.  
En cas d'haver obtingut alguna d'aquestes ajudes, s'haurà d'acreditar la concessió al projecte, l'entitat concedent i la quantia d'aquestes. Només es computarà una ajuda a l'escriptura de guió i una ajuda al desenvolupament.  
4. Que el guió estiga basat en una obra, literària o teatral, d'un autor valencià, publicada, o bé, si és teatral, estrenada amb un mínim de 15 representacions públiques, o que haja obtingut premis, candidatures o reconeixements especials en certàmens de reconegut prestigi, com els corresponents als Premis Max, Premi Planeta o Premi Nadal, o que el guió estiga basat en la vida o obra artística, cultural, social o científica d'algun personatge valencià singular.  
No tindran la consideració de premis ni reconeixements especials les ajudes públiques als textos literaris o teatrals en què es base el guió.  
  
Els còmics, les tires i les novel·les gràfiques s'entenen subsumits en el concepte d'obres literàries.  
5. Si la dona desenvolupa un paper protagonista en el guió.  
6. En el cas de sèries d'animació, que el pilot de la sèrie haja obtingut una ajuda d'una administració pública a la producció d'aquest pilot, amb una dotació igual o superior a 8.000 euros. En el cas d'ajudes a producció de l'IVC, es computarà l'ajuda amb independència de la quantia del seu import. S'haurà d'acreditar la concessió de l'ajuda, l'entitat concedent i la quantia.  
d) Trajectòria i solvència de l'empresa i del guionista sol·licitant. Es valorarà, amb un màxim de fins a 15 punts, en funció de les obres audiovisuals realitzades i els premis obtinguts.  
A l'efecte d'aquest apartat, només es computarà l'historial de l'empresa sol·licitant si té el domicili social i fiscal a la Comunitat Valenciana, i de les persones que apareguen en el projecte com a guionista i productor/a si tenen la condició de valencianes.  
En cas que l'empresa sol·licitant siga una AIE, computarà l'historial de l'empresa valenciana que forme part de l'AIE, si n'hi ha, que assenyale l'AIE sol·licitant.  
La condició de valenciana de l'empresa sol·licitant, del productor i del guionista ha d'acreditar-se per qualsevol de les formes que assenyala el paràgraf primer d'aquesta lletra d. A l'efecte d'aquest apartat, només es computa l'historial del o de la guionista si ha nascut o resideix a la Comunitat Valenciana, d'acord amb els requisits d'aquestes bases.  
Si una empresa sol·licitant ha canviat la seua denominació social però manté el mateix NIF i ho acredita, es considerarà que es tracta de la mateixa empresa.  
1. Experiència de l'empresa, productor/a sol·licitant i guionista de l'ajuda en els últims 10 anys: màxim de 5 punts.  
Tres o més curtmetratges de nacionalitat espanyola: 3 punts.  
Dos o més llargmetratges o sèries de nacionalitat espanyola: 5 punts.  
2. Premis i nominacions: màxim de 10 punts. Participació de l'empresa i productor en festivals i premis obtinguts en les categories de: millor pel·lícula, millor pel·lícula de parla no anglesa, millor pel·lícula d'animació, millor pel·lícula documental, millor curtmetratge de ficció, animació o documental, produïda per l'empresa sol·licitant de l'ajuda (d'acord amb les puntuacions establides en l'annex de festivals i premis).  
Participació del guionista (o, si és el cas, nominació) en les categories de: millor pel·lícula, millor pel·lícula de parla no anglesa, millor pel·lícula d'animació, millor pel·lícula documental, millor curtmetratge de ficció, animació o documental, amb guió del o de la guionista, en algun festival o premi dels relacionats en l'annex de festivals i premis (puntuació per cada festival o premi).  
Obtenció de premi en les categories de: millor pel·lícula, millor pel·lícula de parla no anglesa, millor pel·lícula d'animació, millor pel·lícula documental, millor curtmetratge de ficció, animació o documental, escrita pel o per la guionista, o categoria de millor guió en algun festival o premi dels relacionats en l'annex de festivals i premis (puntuació per cada festival o premi).  
En tots els casos, les circumstàncies corresponents s'han de donar abans que acabe el termini de presentació de sol·licituds.  
Els premis s'han d'acreditar mitjançant fitxes de l'ICAA en les quals consten, captures de pantalla del web de l'Acadèmia o del festival, documents expedits per l'Acadèmia o l'organització del festival corresponent que certifiquen el premi o notícies de premsa.  
  
Quadre resum de desenvolupament i preparació de projectes  
  
Guió Animació Ficció Documental 70 punts  
Originalitat/premissa 15 punts 25 punts 25 punts   
Estil/tècnica/tractament 15 punts 15 punts 15 punts   
Trama/desenvolupament 15 punts 15 punts 15 punts   
Personatges 10 punts 15 punts 15 punts   
Disseny/concepte 15 punts -   
   
Memòries 10 punts  
Altres mèrits 5 punts  
Trajectòria 15 punts  
Total puntuació màxima 100 punts  
  
  
Setzena. Resolució de la convocatòria i termini  
1. L'òrgan instructor, després dels tràmits previstos en aquestes bases, formularà una proposta de resolució definitiva, que elevarà a la persona titular de la Presidència de l'IVC, que és la persona competent per a resoldre.  
Una vegada feta la proposta de la Comissió Avaluadora de la Direcció General de l'IVC sobre l'adjudicació de quantitats i la denegació de la subvenció de les sol·licituds que no complisquen els requisits previstos en les bases reguladores i en la resolució de convocatòria, aquesta es resoldrà.  
En tot cas, la denegació de la subvenció ha de ser motivada i les raons s'han de fer constar en la resolució esmentada.  
2. El termini màxim per a tramitar, resoldre i notificar les sol·licituds sobre les subvencions que recull aquesta ordre és de sis mesos, a comptar de la data de publicació de la resolució de la convocatòria corresponent.  
En els casos de desestimació per silenci administratiu, la resolució expressa posterior al venciment del termini l'adoptarà l'Administració sense cap vinculació al sentit del silenci, tal com estableix l'article 24.3.b de la Llei 39/2015.  
3. La resolució de concessió serà publicada en el Diari Oficial de la Generalitat Valenciana, segons el que disposa la Llei de procediment administratiu comú i l'article 18 de la Llei 38/2003, de 17 de novembre, general de subvencions.  
  
Dessetena. Justificació de les subvencions  
1. El pagament d'aquestes ajudes s'efectuarà mitjançant una transferència bancària, atenent les dades de domiciliació bancària aportades pels beneficiaris respectius (empresa i guionistes), i s'efectuarà amb la comprovació prèvia de la justificació que els beneficiaris presenten via telemàtica, mitjançant compte justificatiu o auditoria. S'exigeix, per a les ajudes de quantia igual o superior a 20.000 euros, un informe d'un auditor de comptes inscrit com a exercent en el Registre oficial d'auditors de comptes dependent de l'Institut de Comptabilitat i Auditoria de Comptes, que es regirà de conformitat amb les normes de procediment previstes en la legislació vigent en matèria d'auditories audiovisuals i la legislació en matèria de subvencions.  
2. La persona beneficiària està obligada a presentar la justificació del compliment de les condicions imposades i de la consecució dels objectius previstos en l'acte de concessió de la subvenció.  
3. La justificació, en el cas d'escriptura de guió:  
a) Primera anualitat (fins al 30.11.2022): pla i memòria d'escriptura del guió consistent en un document d'entre un mínim de 2 pàgines i un màxim de 5 que incloga:  
- Calendari i justificació de les fases d'escriptura del projecte que incloguen els conceptes següents:  
· Fase de documentació i preparació (entrevistes amb personatges o persones que tinguen a veure amb el projecte, siga o no documental; visites a espais i localitzacions en els quals transcorre la història, siga o no documental; lectura o visionat de llibres, pel·lícules o documents que servisquen de referència per al to de la història, etc.).  
· Primera fase d'escriptura (noves versions de la sinopsi argumental i del tractament, desenvolupament de personatges, concreció de localitzacions, etc.).  
· Segona fase d'escriptura (diferents versions dialogades del projecte en el cas de ficció o animació, o versions més ajustades del guió de documental, fins a arribar a la versió definitiva per al guionista).  
  
b) Segona anualitat (fins al 30.10.2023): una versió completa del guió en versió original. En el cas de minisèries de ficció, haurà d'aportar-se un guió complet d'almenys un capítol i la sinopsi argumental, amb un mínim de 2 pàgines per capítol, de la resta de capítols.  
Si la versió original no és en valencià, haurà d'aportar-se, a més, un altre exemplar en valencià.  
La declaració actualitzada sobre subvencions sol·licitades, percebudes o concedides i pendents de percepció, per part d'altres administracions públiques o institucions privades per a la mateixa finalitat.  
4. La justificació, en el cas de desenvolupament de projecte:  
a) Primera anualitat (fins al 30.11.2022): pla i memòria d'escriptura del guió. Auditoria que haurà de preveure una despesa igual o superior a la de l'ajuda concedida a l'empresa productora per a la primera anualitat.  
b) Segona anualitat (fins al 30.10.2023):  
- Presentació d'una nova versió del guió en versió original. Si la versió original no és en valencià, haurà d'aportar-se, a més, un altre exemplar en valencià.  
En el cas de minisèries de ficció, haurà d'aportar-se un guió complet d'almenys 2 capítols, i en el de sèries d'animació, un guió complet dels primers capítols, que sumen un mínim de 30 minuts.  
  
En el cas de projectes plurilingües, haurà de presentar-se una versió íntegrament en valencià i una altra, la versió original, amb les diverses llengües utilitzades, excepte en casos justificats per motius artístics o coherents.  
En cas d'haver aportat un guió complet junt amb la sol·licitud, en la nova versió del guió, els paràgrafs que es modifiquen es remarcaran amb un altre color o s'hi incorporaran les indicacions pertinents perquè s'identifiquen les modificacions introduïdes en la nova versió que es presenta per a justificar l'ajuda concedida.  
- Una còpia del projecte desenvolupat i, si és el cas, les variacions del pressupost de producció aportat junt amb la sol·licitud, del pla de treball i del pla de finançament.  
- Relació de l'equip artístic i tècnic previstos, a la qual s'han d'adjuntar cartes d'interés o còpies de precontractes o contractes dels càrrecs tècnics d'almenys el director i el productor, comprometent-se a participar amb la productora en el projecte.  
- Si no s'ha aportat juntament amb la sol·licitud: còpia del contracte o precontracte que acredite l'empresa com a posseïdora dels drets sobre el guió per part del guionista, i, en el cas de tractar-se d'una obra literària preexistent, acreditar igualment l'opció de compra o cessió dels drets d'aquesta per mitjà d'una còpia del contracte, així com documentació que acredite el pagament o pagaments efectuats a l'autor o autors, o declaració responsable d'aquests que indique que l'empresa no té pagaments pendents per aquest concepte.  
Quan el guionista coincidisca amb el productor o representant de l'empresa sol·licitant, n'hi haurà prou amb acreditar la propietat intel·lectual sobre el guió i una declaració de cessió de drets del guionista a l'empresa productora, quan aquesta última siga una societat, una AIE o una altra persona jurídica.  
- Declaració responsable de l'empresa productora per la qual es compromet a mantindre els drets cedits sobre el guió/titularitat de l'obra, almenys un any des de la publicació de la concessió de l'ajuda.  
  
- Declaració responsable, signada pel representant de l'empresa productora, per la qual manifesta que el projecte no és un service o encàrrec d'una altra empresa, televisió o plataforma i que no ha rebut una altra ajuda o finançament per al desenvolupament del mateix projecte per part d'una cadena de televisió.  
L'empresa productora i el guionista o guionistes d'un mateix projecte hauran de presentar la justificació conjuntament.  
- La documentació corresponent a la documentació s'ha de presentar per via telemàtica, acompanyada del model que figura en l'annex d'aquesta ordre.  
- Declaració responsable actualitzada sobre subvencions sol·licitades, percebudes o concedides i pendents de percepció per altres administracions o institucions públiques o privades per a la mateixa finalitat.  
- No es concediran ampliacions de termini per a la justificació de les ajudes previstes en aquesta ordre.  
- Els crèdits pressupostaris afectes a aquesta convocatòria, disposats i no pagats, en tot o en part, per falta de justificació o perquè aquesta és incorrecta, seran anul·lats i el beneficiari perdrà el dret a percebre la subvenció.  
- En virtut del que preveu l'article 171.1 de l'LHIS, no es podrà efectuar el pagament de la subvenció si la persona beneficiària no es troba al corrent en el compliment de les seues obligacions tributàries i davant de la Seguretat Social, o tinga la condició de subjecte deutor per resolució de procedència de reintegrament. Aquestes circumstàncies podran comportar la pèrdua del dret al cobrament de l'ajuda.  
5. Per a subvencions per un import inferior a 20.000 euros, la justificació es farà mitjançant la presentació del compte justificatiu.  
El compte justificatiu haurà de contindre:  
a) Una memòria d'actuació justificativa del compliment de les condicions imposades en la concessió de la subvenció, amb la indicació de les activitats dutes a terme i dels resultats obtinguts.  
b) Una relació classificada de les despeses i les inversions de l'activitat, amb la identificació del creditor i del document, l'import, la data d'emissió i, si és el cas, la data de pagament. En cas que la subvenció s'atorgue d'acord amb un pressupost estimat, s'han d'indicar les desviacions esdevingudes.  
c) Un detall d'altres ingressos o subvencions que hagen finançat l'activitat subvencionada, amb la indicació de l'import i la procedència.  
d) Si és procedent, una carta de pagament de reintegrament en el supòsit de romanents no aplicats, així com dels interessos derivats d'aquests.  
S'hauran d'aportar les factures o els documents de valor probatori equivalent en el tràfic jurídic mercantil o amb eficàcia administrativa incorporats en la relació a què fa referència el paràgraf anterior i la documentació acreditativa del pagament.   
Les factures han de complir el que disposa el Reial decret 1619/2012, de 30 de novembre, pel qual s'aprova el reglament pel qual es regulen les obligacions de facturació (BOE 289, 01.12.2012) i altra normativa vigent.  
En les factures i altres documents acreditatius de despesa del beneficiari ha de constar com a únic destinatari l'entitat beneficiària, i no s'admetran les factures emeses a entitats o persones interposades en nom de la beneficiària, ni els pagaments efectuats per aquestes entitats o persones que no siguen les beneficiàries.  
En cas de justificació mitjançant una transferència bancària, s'han d'aportar les còpies dels resguards de les transferències efectuades. En el concepte de la transferència ha de constar el nom del projecte. Igualment, s'haurà d'aportar una còpia de l'extracte bancari del càrrec en compte corresponent a l'operació justificada. Si una mateixa transferència engloba diverses factures, s'haurà d'aportar una relació detallada d'aquestes.  
Si la forma de pagament és un xec o un pagaré, el document justificatiu consistirà en un justificant de recepció, signat i segellat pel proveïdor, en què ha d'especificar-se la factura o la documentació justificativa de la despesa a què correspon el pagament i la seua data, el número i la data del xec o la data del venciment del pagaré, i davall de la signatura ha d'aparéixer el nom i el NIF de la persona que signa, així com una còpia de l'extracte bancari del càrrec en compte corresponent a l'operació justificada.  
Totes les despeses superiors a 300 euros s'han d'efectuar mitjançant una transferència bancària, un xec o un pagaré.  
En cas de pagaments en efectiu, fins a 300 euros, el document justificatiu consistirà en: un justificant de recepció, signat i segellat pel proveïdor, en el qual ha d'especificar-se la factura o la documentació justificativa de la despesa a què correspon el pagament i la data, i davall de la signatura ha d'aparéixer el nom i el NIF de la persona que signa.  
6. El termini màxim per a la presentació de la justificació de la primera anualitat serà, com a màxim, el 30 de novembre de 2022, i de la segona anualitat, en tot cas, serà, com a màxim, el 30 d'octubre de 2023.  
  
7. Les persones beneficiàries hauran d'enviar la documentació corresponent a la justificació a l'IVC per via telemàtica mitjançant el registre electrònic accessible des del web http://ivc.gva.es/. Per a fer-ho, el sol·licitant o el seu representant haurà de disposar de qualsevol dels certificats o signatures electròniques que admet aquesta aplicació.  
8. Si, vençut el termini de justificació, no es presenta el compte justificatiu corresponent o aquest és insuficient, s'entendrà incomplida l'obligació de justificar, amb les conseqüències que preveu l'article 37 de l'LGS.  
9. Despeses subvencionables  
En el cas de les ajudes a les productores en desenvolupament de projectes, les despeses subvencionables es regiran pel que disposa l'article 31 de l'LGS i, en tot cas, han d'estar directament relacionades amb l'activitat subvencionada del projecte presentat, que, de manera indubitativa, responguen a la naturalesa de l'activitat subvencionada i que hagen sigut efectivament pagades amb anterioritat a l'acabament del període de justificació. Excepcionalment, per a les despeses de seguretat social corresponents a l'últim mes del període de justificació, es considerarà la despesa realitzada amb el criteri de la meritació.  
En cap cas el cost d'adquisició de les despeses subvencionables podrà ser superior al valor de mercat.  
No es podrà incloure com a despesa subvencionable l'import de l'IVA deduïble quan la persona beneficiària efectue la declaració de l'impost esmentat; per tant, la quantitat que podrà imputar-se com a despesa és la corresponent a la base imposable dels justificants o factures.  
  
Les ajudes a escriptura de guió justificaran l'ajuda amb el lliurament del material requerit en aquestes bases.  
En les ajudes a desenvolupament de projectes, tenen la consideració de despeses subvencionables imputables a la justificació de les ajudes recollides en aquesta ordre, a més de les despeses d'auditoria, les següents:  
a) Anàlisi de guió, amb un límit del 20 % de l'ajuda concedida. S'haurà d'aportar, a més, l'anàlisi de guió per a completar l'acreditació d'aquesta despesa.  
b) Elaboració de l'story board, amb un límit del 20 % de l'ajuda concedida. S'haurà d'aportar, a més, l'anàlisi de story board per a completar l'acreditació d'aquesta despesa.  
c) Despeses d'elaboració de dossiers, amb un límit del 20 % de l'ajuda concedida. S'haurà d'aportar, a més, el dossier o els dossiers per a completar l'acreditació d'aquesta despesa.  
d) Despeses corresponents a les visites de les localitzacions: bitllets de tren, avió, despesa de gasolina i lloguer de vehicles.  
e) Assistència a mercats o festivals: allotjament, acreditacions i desplaçament: bitllets de tren, avió i despesa de gasolina i lloguer de vehicles.  
f) Assistència a reunions amb coproductors, televisions, empreses distribuïdores i altres operadors: allotjament i desplaçament, bitllets de tren, avió i despesa de gasolina o lloguer de vehicle.  
En els supòsits anteriors, les factures de gasolina hauran de figurar a nom de l'empresa o de membres de l'equip que figuren en el projecte presentat. El total de les despeses en gasolina imputables a l'ajuda concedida serà de fins al 5 % de l'ajuda concedida.  
g) Despeses en personal per a gestions de desenvolupament (màxim, 6 mesos), aportant els contractes amb el personal autònom i/o factures corresponents, o bé contractes laborals i RNT i RLC en què figuren aquests treballadors.  
h) Telèfon. Una línia fixa i una mòbil (màxim, 6 mesos). A aquest efecte, les factures que comprenguen serveis de televisió no serviran per a acreditar aquesta despesa.  
i) internet. Una línia (màxim, 6 mesos).  
j) Despeses d'elaboració d'un tràiler, teaser o anunci d'intriga, amb un límit del 30 % de l'ajuda concedida. A aquest efecte, per a completar l'acreditació d'aquesta despesa s'haurà d'aportar un enllaç web d'accés al visionat del teaser.  
k) Despeses en el director del projecte per al seu desenvolupament, en què s'adjunte un contracte, si és autònom, i/o una factura, o bé un contracte laboral i RNT i RLC en els quals figure.  
l) Traducció del guió a diversos idiomes, amb un límit del 25 % de l'ajuda concedida. S'haurà d'aportar, a més, el guió en la versió o les versions a què ha sigut traduït per a completar l'acreditació d'aquesta despesa.  
m) Contractació d'un director de càsting i despeses corresponents a la realització del càsting, en què s'adjunte un contracte, si és autònom, i/o una factura, o bé un contracte laboral i RNT i RLC en els quals figure.  
n) Cost d'adquisició de drets d'adaptació de l'obra literària o teatral en què es basa el projecte. L'empresa productora no podrà imputar la despesa corresponent a l'escriptura del guió.  
ñ) Costos d'assessoria vinculats al desenvolupament del projecte (despeses d'assessoria fiscal, laboral i jurídica, i despeses d'experts en història, ciències, art o en una altra matèria vinculada als continguts del projecte), amb un límit del 20 % de l'ajuda concedida. Sense perjudici d'aportar el contracte o factura i l'acreditació del pagament per a l'elaboració de l'informe d'auditoria, s'hauran d'aportar a l'IVC, si és el cas, els informes elaborats per experts o les empreses sobre el contingut de l'obra.  
o) Costos de lloguer d'oficina, amb un límit del 20 % de l'ajuda concedida. Haurà d'aportar contracte de lloguer signat per les dues parts.  
p) Només per als projectes d'animació: programari i maquinari per un import global màxim de 4.000 euros, IVA exclòs.  
En les factures dels bitllets dels mitjans de transport utilitzats ha de constar el nom de la persona que viatja. Si no és així, haurà d'aportar-se un informe sobre la relació del viatge amb el desenvolupament de la producció.  
En el cas dels allotjaments, ha de constar el nom de la persona que s'allotja.  
No s'hi poden incloure, a l'efecte de justificació, despeses de papereria, fotocòpies, discs durs, llapis de memòria ni despeses de correus i missatgeries.  
No és imputable a la justificació de l'empresa el pagament al guionista per escriure el guió.  
Els percentatges màxims sobre l'ajuda assenyalada en aquest apartat s'apliquen a l'import que rep l'empresa productora, descomptant la quantitat destinada al guionista o guionistes.  
  
Dihuitena. Règim de pagament de les subvencions  
Una vegada s'haja verificat que la justificació de les ajudes per part de les persones beneficiàries, presentada dins del termini i en la forma escaient, s'ajusta al que disposa, a aquest efecte, aquesta ordre de bases, s'iniciaran els tràmits dirigits al pagament d'aquestes.  
No obstant això, en virtut del que preveu l'article 171.1 de l'LHIS, no podrà fer-se el pagament de la subvenció si la persona beneficiària no es troba al corrent en el compliment de les seues obligacions tributàries i amb la Seguretat Social o tinga la condició de subjecte deutor per resolució de procedència de reintegrament. Aquestes circumstàncies podran comportar la pèrdua del dret al cobrament de l'ajuda.  
  
Denovena. Modificació i reintegrament  
1. Qualsevol alteració de les condicions que s'han tingut en compte per a la concessió de la subvenció podrà donar lloc a la modificació de la resolució. En tot cas, l'obtenció concurrent de subvencions o ajudes atorgades per altres administracions o ens públics o privats pel mateix concepte podrà determinar la minoració de l'ajuda concedida en la mesura que siga necessària perquè la suma total de les ajudes no supere el cost de l'activitat desenvolupada.  
2. A l'efecte de control dels límits exposats anteriorment, s'exigirà a les entitats sol·licitants una declaració responsable en què s'indiquen totes les subvencions que tinguen concedides o sol·licitades per al mateix objecte.  
3. L'Administració farà una comprovació exhaustiva de les dades a què es refereixen aquestes declaracions responsables d'acord amb el que estableix l'article 6 del Decret 165/2010, de 8 d'octubre, del Consell, pel qual s'estableixen mesures de simplificació i de reducció de càrregues administratives en els procediments gestionats per l'Administració de la Generalitat i el seu sector públic.  
4. Constitueix un supòsit de pèrdua del dret al cobrament de la subvenció i, si és el cas, de reintegrament d'aquesta, el fet que la quantitat concedida en concepte de subvenció es destine a la realització d'una activitat o al compliment d'una finalitat prohibida en el títol VI de la Llei 14/2017, de 10 de novembre, de memòria democràtica i per a la convivència de la Comunitat Valenciana.  
La realització d'alguna activitat de les que s'enumeren en el títol VI de la Llei 14/2017, de 10 de novembre, de la Generalitat, de memòria democràtica i per a la convivència de la Comunitat Valenciana, donarà lloc a la pèrdua del dret al cobrament de la subvenció o, si és el cas, al reintegrament de les quantitats percebudes.  
5. Donaran lloc a l'obligació de reintegrar, totalment o parcialment, les quantitats percebudes, així com l'exigència de l'interés de demora des de la data del pagament de la subvenció fins que s'acorde la procedència del reintegrament, els casos recollits en l'article 37 de l'LGS, de conformitat amb els articles 91, 92 i 93 del seu reglament, aprovat pel Reial decret 887/2006, de 21 de juliol.  
6. En la tramitació del procediment es garantirà, en tot cas, el dret d'audiència de la persona interessada.  
7. El que disposen els apartats anteriors es pot aplicar sense perjudici de la possible qualificació dels fets com a infracció administrativa i de la incoació del procediment sancionador, d'acord amb els articles 52 i següents de l'LGS, i 173 i següents de l'LHIS.  
  
8. La persona titular de la Direcció General de l'IVC és qui té la competència per resoldre els expedients de reintegrament que siguen pertinents.  
  
Vintena. Pla de control  
Es durà a terme un pla de control de la realització de l'activitat subvencionada, per mitjà de la comprovació i control de la documentació de caràcter econòmic, justificativa de l'import concedit, que s'ha establit a aquest efecte en aquestes bases com d'aportació preceptiva per les entitats beneficiàries per al pagament de la subvenció, de conformitat amb el que estableix l'article 169 de l'LHIS.  
El pla preveurà els possibles tipus de control a efectuar: administratius, sobre el terreny, a posteriori i de qualitat, així com els criteris de selecció de la mostra i el percentatge mínim d'ajuda a controlar sobre el total pagat en la línia pressupostària corresponent de conformitat amb les intensitats màximes indicades en bases i/o convocatòries.  
Els controls administratius es duran a terme fonamentalment mitjançant la comprovació i el control de la documentació de caràcter econòmic, justificativa de l'import concedit, i de la memòria d'actuació justificativa relativa a l'activitat subvencionada, que s'ha establit a aquest efecte en aquesta ordre de bases com d'aportació preceptiva per la persona beneficiària per al pagament de l'ajuda.  
  
Vint-i-unena. Tractament de dades de caràcter personal  
1. La gestió de les ajudes regulades en aquestes bases suposa el tractament de dades de caràcter personal de representants i, si és el cas, de tercers, i s'hauran de preveure les mesures i garanties recollides en la normativa referent a la matèria, especialment el Reglament (UE) 2016/679, del Parlament Europeu i del Consell, de 27 d'abril de 2016, relatiu a la protecció de les persones físiques quant al tractament de dades personals i la lliure circulació d'aquestes dades (d'ara en avant, Reglament general de protecció de dades) i en la Llei orgànica 3/2018, de 5 de desembre, de protecció de dades personals i garantia dels drets digitals.  
2. En el disseny dels formularis i en la sol·licitud de documentació hauran de tindre's en compte els principis de protecció de dades. En concret, les dades personals seran adequades, pertinents i limitades al que siga necessari en relació amb les finalitats per a les quals són tractades. En aquest sentit:  
- Els formularis i la documentació sol·licitada seran proporcionals a les necessitats de gestió i concessió de les subvencions.  
- Les dades han de ser exactes i, si és necessari, han d'estar actualitzades: els sol·licitants s'han de responsabilitzar de la veracitat dels documents que presenten. En tot cas, es tindrà en compte que l'entitat convocant no és responsable de la inexactitud de les dades quan s'hagen aportat per les entitats o els seus representants, o quan s'hagen obtingut de registres públics.  
- Les dades es conservaran durant el temps necessari per a complir la finalitat per a la qual s'hagen recaptat i per a determinar les possibles responsabilitats que es puguen derivar d'aquesta finalitat i del tractament de les dades, i de conformitat amb la normativa d'arxius i documentació.  
3. Amb caràcter general, la finalitat per al tractament de dades personals en relació amb aquestes bases serà la gestió de la concessió de subvencions, i els tractaments de dades realitzades per a la gestió general de les subvencions, així com la gestió de sol·licituds i els actes d'instrucció, tindran, com a condició de licitud general, l'interés públic.  
4. La convocatòria de les subvencions haurà de proporcionar, de manera clara, la informació sobre protecció de dades, d'acord amb l'obligació derivada dels articles 13 i 14 del Reglament general de protecció de dades (RGPD).  
En cas que es recullen dades, tant en la sol·licitud com en el procediment de justificació, de persones que no són la persona sol·licitant o el seu representant, haurà de proporcionarse un document que permeta el compliment del que estableix aquest apartat, i s'haurà d'incloure en la declaració responsable l'obligació del sol·licitant d'informar les persones de les quals s'aporten dades per a l'obtenció de la subvenció.  
  
5. La informació completa sobre el tractament de dades personals que comporta la concessió d'ajudes que es regulen en aquestes bases es troba disponible en el Registre d'activitats de tractament, publicat en la pàgina web de l'Institut Valencià de Cultura.  
6. Les dades de les persones que formen part de la Comissió de Valoració es tractaran d'acord amb la normativa vigent en matèria de protecció de dades, especialment amb l'RGPD i amb la Llei orgànica 3/2018, de 5 de desembre, de protecció de dades personals i garantia de drets digitals (LOPDGDD). Es prendrà en consideració, especialment, el compliment dels principis relatius al tractament establits en l'article 5 de l'RGPD. Així mateix, se n'haurà d'informar les persones integrants d'aquesta comissió, d'acord amb el que estableixen els articles 13 i 14 de l'RGPD.  
7. Les dades de caràcter personal de l'imprés de sol·licitud es podran incloure en un fitxer perquè l'Institut Valencià de Cultura les tracte com a titular responsable del fitxer, en l'ús de les funcions pròpies que té atribuïdes i en l'àmbit de les seues competències. Igualment, els sol·licitants de l'ajuda podran exercir els drets d'accés, rectificació, cancel·lació i oposició; tot això, de conformitat amb el que es disposa en el Reglament (UE) 2016/679, del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'aquestes, i en la Llei orgànica 3/2018, de 5 de desembre, de protecció de dades personals i garantia dels drets digitals.  
  
Es pot consultar la política completa de privacitat de l'Institut Valencià de Cultura en l'adreça següent: https://ivc.gva.es/val/ivc-val/qui-som-ivc/avis-legal-val/politica-de-privadesa.  
  
Vint-i-dosena. No necessitat de notificació o comunicació a la Comissió Europea  
Les ajudes previstes en aquesta ordre no estan sotmeses a l'obligatorietat de notificació o comunicació a la Comissió Europea, en la mesura que no suposen un avantatge econòmic per a una empresa ni incorren en el falsejament de la competència que afecta els intercanvis comercials entre els estats membres de la Unió Europea.  
  
Les ajudes d'escriptura de guió per la seua quantia s'acullen en el Reglament (UE) número 1407/2013, de la Comissió Europea, a les ajudes de minimis, de 18 de desembre de 2013, relatiu a l'aplicació dels articles 107 i 108 del Tractat de funcionament de la Unió.  
A l'efecte del càlcul de la intensitat d'ajuda i els costos subvencionables, totes les xifres emprades s'entendran abans de qualsevol deducció fiscal o altres càrregues.  
D'acord amb el que estableix l'article 3.3 del Reglament (UE) núm. 1407/2013 de la Comissió, l'import total de les ajudes de minimis concedides per un estat membre a una única empresa no pot excedir de 200.000 euros durant qualsevol període de tres exercicis fiscals.  
  
Segons el seu article 5, les ajudes de minimis concedides conformement a aquest reglament 1407/2013:  
1) Podran acumular-se amb:  
a) Altres ajudes de minimis concedides d'acord amb el Reglament (UE) núm. 360/2012, de la Comissió, fins al límit màxim que estableix aquest últim reglament.  
b) Altres ajudes de minimis concedides d'acord amb altres reglaments de minimis fins al límit màxim pertinent que estableix l'article 3, apartat 2, d'aquest Reglament 1407/2013 (200.000 euros en tres exercicis fiscals).  
2) No s'acumularan amb cap ajuda estatal en relació amb les mateixes despeses subvencionables o amb ajuda estatal per a la mateixa mesura de finançament de risc, si aquesta acumulació excedeix la intensitat d'ajuda o de l'import d'ajudes superior corresponent fixat en les circumstàncies concretes de cada cas per un reglament d'exempció per categories o una decisió adoptats per la Comissió. Les ajudes de minimis que no es concedisquen per a costos subvencionables específics ni puguen atribuir-se a costos subvencionables específics es podran acumular a altres ajudes estatals concedides en virtut d'un reglament d'exempció per categories o d'una decisió adoptats per la Comissió.  
  
No podran aplicar-se a les empreses que operen en els sectors determinats en el punt 1 de l'article 1 del reglament esmentat:  
a) Les ajudes concedides a les empreses que operen en els sectors de la pesca i l'aqüicultura, regulats en el Reglament (CE) núm. 104/2000, del Consell.  
a) Les ajudes concedides a les empreses dedicades a la producció primària de productes agrícoles.  
b) Les ajudes concedides a les empreses que operen en el sector de la transformació i la comercialització dels productes agrícoles, en els casos següents:  
i. Quan l'import de l'ajuda es determine en funció del preu o de la quantitat de productes d'aquest tipus adquirits a productors primaris o comercialitzats per les empreses interessades.  
ii. Quan l'ajuda estiga supeditada al fet que una part o la totalitat d'aquesta repercutisca en els productors primaris.  
b) Les ajudes a activitats relacionades amb l'exportació a tercers països o estats membres, és a dir, les ajudes directament vinculades a les quantitats exportades, a l'establiment i l'explotació d'una xarxa de distribució o a altres despeses corrents vinculades a l'activitat exportadora.  
  
c) Les ajudes condicionades a la utilització de productes nacionals en lloc d'importats.  
Segons l'apartat 8 de l'article 54 del Reglament 651/2014, de la Comissió, la intensitat per a la preproducció no haurà de superar el 100 % dels costos subvencionables. Si el guió o el projecte resultant s'emmarca en una obra audiovisual, com una pel·lícula, els costos de preproducció hauran d'incloure's en el pressupost global i tindre's en compte per al càlcul de la intensitat de l'ajuda.  
Les ajudes no es reserven per a activitats de producció específiques o parts individuals de la cadena de valor de la producció. Les ajudes a infraestructures d'estudis cinematogràfics no es podran subvencionar conformement a l'article 54 esmentat.  
  
Vint-i-tresena. Incompliments, criteris de graduació, responsabilitat i règim sancionador  
1. L'Institut Valencià de Cultura es reserva, igualment, la possibilitat de modificar o deixar sense efecte la subvenció, en cas d'incompliment d'alguna de les obligacions imposades als beneficiaris, en els terminis i les condicions assenyalats, per a la qual cosa es tindrà sempre en compte el principi de proporcionalitat a què es refereix l'article 17.3.n de l'LGS.  
2. Les infraccions i sancions es resoldran de conformitat amb el que disposen les bases reguladores i la normativa vigent sobre subvencions.  
  
3. És procedent el reintegrament de les quantitats percebudes en els casos establits en aquestes bases.  
  
Vint-i-quatrena. Annexos  
Aquesta ordre inclou els següents annexos que s'indiquen a continuació:  
- Annex II: Sol·licitud  
- Annex III: Domiciliació bancària  
- Annex IV: Justificació de la subvenció